Узоқ кутилган суд жараёни бўлиб ўтди – “Инстаграм юлдузи”, фоҳишалиги билан фахрланувчи, фаолиятини фаол тарғиб қилувчи, хизматлари нархини бемалол ошкор этувчи ва ниҳоят куч ишлатар тизимлар ходимларини бўралатиб сўккан хоним жазога тортилди!\nҲақиқат қарор топди, адолат тантана қилдими? Шошманг! Енгилтаклиги билан беқиёс шуҳратга эришган аёл суд жазо сифатида белгилаган кулгили муддат – 5 куннинг 5 минутини ҳам панжара ортида ўтказмади. Унга қўлланган жарима пуллари (агар чиндан ҳам бу жарима қўлланган бўлса) хонимнинг нархномасига кўра нари борса 2-3 соатлик “меҳнати” билан чиқиб кетади. Тез орада озод қилиниши сабаби ҳам тушунтирилди – 1 нафар вояга етмаган фарзанди бор эмиш...\nДарҳол яна бир аёл тақдири эсга тушади – коронавирусга қарши курашган шифокор аёл ҳали суд ҳукми чиқмай туриб турли айбловлар билан қамоққа тиқилганида унинг 6 нафар вояга етмаган фарзандини ҳеч ким ўйламаганди. Тавбасига таянтириб вақтинча озод қилинганда ҳам “овозингни чиқармайсан” дея расмий шарт қўйилганди.\nЛаблари чўччайган шакархонимга эса ИИВ, ДХХ, ФВВ, МГ, БП, суд, ўт ўчирувчиларгача йиғилиб битта шарт қўйишга ярамадилар. Хоним ўша куннинг ўзида яна қайтиб чиқиб интернетни портлатди ва уч ҳарфлиларнинг ҳаммаси ожизлигини кўрсатиб қўйди.\nКуч ишлатар тизимларнинг севимли ибораси – “жазонинг муқаррарлиги принципи” ўзи нима? Қисқа қилиб айтганда қонун олдида барча баробарлиги. Албатта, бу энг ривожланган давлатларда ҳам тўла амал қилмайди. Аммо қонуннинг ожизлигини, қонун ҳимоячиларининг қўли боғлиқлигини битта фоҳишанинг ўзи исботлаб қўядиган бўлса, яна буни бутун дунёга жар солиб мақтанса, “қонун устуворлиги” деган тушунчанинг ўзи эрмакка айланмайдими?! Шу тоифа аёлларни жазоламоқчи бўлган погонли ходимга “қўлингдан келса шакархонга чора кўр” дейилса ҳақ бўлмайдими?\nУмуман, фоҳишалик учун жазони кучайтириш вақти келган. Ҳозирги қонунчилик эскиргани, тобора кенгайиб бораётган интернет, интим хизматлар кўрсатиш имкониятлари беҳад ошиб кетганлиги ҳозирча ҳеч кимнинг эсига келмай турибди. Депутатларимиз бундай ташаббусни кўтаришга хижолат бўлиб туришибди, ёки бу муаммо кўламини англамаяптилар.\nЯна куч ишлатар тузилмаларнинг ожизлигига қайтамиз.\nБугунги ахборот асрида ҳар қандай ҳаракат (ёки ҳаракатсизлик) эътиборсиз қолмайди. Айниқса кўпчилик диққат марказида бўлган инсонлар (ҳатто у фоҳиша бўлса ҳам) қонунларни бузса, айнан жазонинг муқаррарлиги принципи ҳар қачонгиданда кучлироқ ишлаши керак. Чунки жамоатчилик диққат билан кузатиб туради – хўш, қонунлар ҳаммага баробарми ёки фақат “қора халқ”ни жазолаш учунгина ишлайдими, деган саволга жавоб излайди.\nБу хонимга қадар ҳам машҳур бир хонанда бутун куч ишлатар тизимларни очиқчасига ҳақорат қилган ва сувдан қуруқ чиққанди. Қизиғи, айнан ўша кунлари тизим ходимларига гап қайтариш тугул кўчада сайр қилиб юриш ҳам жазоланаётган карантин дамлари эди.\nЙўқ, хонанда шу қадар қудратли эканки ҳатто судга тортилмади ҳам.\nКўп ўтмай бир этак пахта ўғирлаган аёл расмий нашрларда ҳаромхўрдан тортиб енгилтаккача ҳақоратлар билан роса сазойи қилинганди...\nҚиссадан ҳиссани чиқариб бўлдингиз.\n«Ўзбекистонлик адвокатларга туҳмат қиляпсиз» - ДХХ ходими ва адвокатлар баҳси


Эфиопияда улкан "чиқинди тоғи" қулаши натижасида 15 киши ҳалок бўлди\nЭфиопия пойтахти Аддис-Абебанинг чекка ҳудудида улкан чиқинди уюми тўкилиши натижасида 15 киши ҳалок бўлди. Бу ҳақида AP агентлиги хабар берди.\nУлкан "чиқинди тоғи" бир неча бетон иншоот ва кулбаларни қоплаб олган вақтда воқеа жойида тахминан 150 нафар киши бўлган. Қутқарувчилар 37 кишининг ҳаётини сақлаб қолишган, бир неча ўнлаб кишилар ҳали ҳам чиқинди уюми остида.\nБу ерга чиқинди ташланаётганига 50 йилдан ошди. Сўнгги йилларда чиқиндиларни бошқа ерларга таший бошлашган эди, бироқ яқинда ўша туманда истиқомат қилувчи фермерлар янги чиқиндихона ташкил қилиш ҳақидаги қарорга эътироз билдиришди. Шу боис чиқиндиларни яна шаҳар четига ташиш бошланди, ҳалокатга ҳам ана шу тушунмовчилик сабаб бўлганлиги қайд этилди.\nЭфиопияда элатлараро ихтилоф оқибатида юзлаб одамлар ҳалок бўлгани маълум қилинди


Беларус Европада ИНФ шартномасини жойлаштирмаслик тўғрисидаги декларацияни ишлаб чиқишга тайёр » Новости Узбекистана сегодня: nuz.uz\nНовости Узбекистана → Жахонда → Беларус Европада ИНФ шартномасини жойлаштирмаслик тўғрисидаги декларацияни ишлаб чиқишга тайёр\n08-10-2019 13:24 0 531 Рейтинг1 Чоп этиш\nБеларус Европада ИНФ шартномасини жойлаштирмаслик тўғрисидаги декларацияни ишлаб чиқишга тайёр\nРеспублика Президенти Александр Лукашенконинг сўзларига кўра, Россия ва Ғарб ўртасидаги ишонч ва қарама-қаршилик даражаси ҳаддан ошди\nБелорусия Президенти Александр Лукашенко Минск Эвропада ўрта ва қисқа масофали ракеталарни жойлаштирмаслик тўғрисида масъул давлатларнинг декларацияси матнини ишлаб чиқишни ўз зиммасига олишга тайёрлигини билдирди. Ушбу сўзлар билан у сешанба куни «Эвропа хавфсизлиги: тубсизлик четидан узоқлашинг» халқаро экспертлар конференциясида гапирди.\n«Беларус аллақачон Эвропада ўрта ва қисқа масофали ракеталарни жойлаштирмаслик тўғрисида жавобгар давлатларнинг кўп томонлама сиёсий декларациясини қабул қилиш бўйича таклиф билан чиқди. Биз ушбу матнни ишлаб чиқишга тайёрмиз», деди Лукашенко. «Бундай декларация Шартномага тенглаштирилмаслиги аниқ (Ракеталарни йўқ қилиш тўғрисидаги Шартнома). ўрта ва қисқа муддатли, ИНФ шартномаси - тахминан ТАСС). Аммо биз бу қуролларнинг ушбу сегментини тартибга солишда қонуний бўшлиқни тўлдиришга ёрдам бериши мумкин деб ўйлаймиз. »\nПрезидент «бундай ҳужжат қўллаб-қувватланади ва халқаро хавфсизлик бўйича мулоқотни бошлаш бўйича Белорусия ташаббусини амалга оширишга амалий ҳисса қўшади» деб умид билдирди. Лукашенкога кўра, Россия ва Ғарб ўртасидаги ишонч ва қарама-қаршилик даражаси энг юқори даражага етди.\n«Россия ва Ғарб ўртасидаги ишонч ва қарама-қаршилик даражаси ҳаддан ошганлигидан хавотирга тушмаслигимиз керак. Бир неча дақиқада Россия ва НАТО бехосдан маҳаллий можародан ядровий урушга ўтиши мумкин», деди у.\nШу муносабат билан Лукашенко Минскда халқаро хавфсизлик мулоқоти ташаббуси билан чиқди.\n«Биз Россия Федерацияси ва АҚШнинг Шарқий Эвропа минтақасидаги хавфсизликдан хавотирини кўрмоқдамиз. Буни Америка вакиллари билан яқинда қилган алоқаларимиз ва Россия Федерацияси Президентининг Эвропада ва дунёнинг бошқа минтақаларида ракеталарни жойлаштиришга мораторий эълон қилиш тўғрисидаги кўплаб мамлакатларга йўллаган мактуби тасдиқлайди», деди Лукашенко. «Буни ҳал қилиш жуда муҳим, эҳтимол ҳозирги пайтда энг долзарб муаммо. Балки Минскда.»\nЛукашенко Ғарб Донбассдаги можарони ҳал қилиш учун Украинани «якка» қолдирган деган фикрни билдирди.\n«Биз бу [Украина Президенти Владимир Путин] Зеленскийни унинг муаммолари билан эмас, балки бу даҳшатли юкни кўтарган ҳолда қолдирдик», деди Лукашенко. Унинг сўзларига кўра, Киевда рўй бераётган воқеалар шуни кўрсатадики, «бу жараён умуман янги ҳукумат ва янги президентни ағдариш учун баъзи кучларни ғайриинсоний равишда ишлатмоқда». «Ва Эвропа сукут сақламоқда. Сиз ким ҳақида гапираётганимни биласиз», деди у.\nЛукашенко Шарқдан ҳам, Ғарбдан ҳам «бу йигитга фақат тошлар отилмоқда», деб таъкидлади. Ҳа, охирида сизни уйғотинг. «Уруш нафақат Украинада, уруш бизнинг уйимизда бўлиб турибди ва биз бу муаммони ҳал қилишимиз керак», деди у. Унинг сўзларига кўра, «агар» Норман тўртлиги «бирон нарсага арзигулик бўлса, узоқ вақт олдин бир жойга тўпланиб, бирор нарсани ҳал қилиш керак эди.»


«КОЛУМБДА БОР АЛАМИМ МАНИМ» ёхуд британиялик олим яқинда эълон қилган янгиликни ўзбек шифокори бундан 27 йил аввал кашф этгани хусусида — Ishonch Gazetasi\n«КОЛУМБДА БОР АЛАМИМ МАНИМ» ёхуд британиялик олим яқинда эълон қилган янгиликни ўзбек шифокори бундан 27 йил аввал кашф этгани хусусида\nАтоқли шоиримиз Абдулла Орипов айтганидек, Берунийнинг ақл машъали Америка қитъаси ҳақида хабар берганида «ухлар эди Колумб ҳам ҳали». Ҳолбуки, беш юз йил ўтгач, саёҳатчи Христофор ўз кемасида Ҳиндистон сари сузиб, фалакнинг гардиши-ю шамол-у тўфонлар шарофати билан Америка қирғоғига лангар ташлайди. Шу тасодиф билан унинг номи қитъа кашфиётчиси сифатида Европа тарихида қолди.\nАбу Райҳон Берунийнинг илмий тафаккури асосида айтилган фикри нега тан олинмади? Ғарб таомилга киритган қоидага асосан бу саволга жавоб берадиган бўлсак, Беруний бобомиз ўз кашфиёти учун «патент» олмаганди.\nАчинарлиси, бу амалимиз ҳануз давом этмоқда. Юртимизда яратилаётган кўплаб кашфиётлар тарихга биринчилардан бўлиб кирмай қолмоқда.\nМазкур мақоламиз ана шундай замондош ватандошларимиздан бири «Эргаш ота» хусусий тиббий маркази раҳбари, олий тоифали шифокор Бердиқул Эргашев яратган даволаш усули ҳақида. Уни изоҳлашдан аввал хорижлик мутахассислар фикрини келтирамиз. Зеро, бизнинг ватандошларимиз хориж шифокорларига кўпроқ ишонишади, катта пул сарфлаб, чет давлатларда даволанишни афзал билишади.\nАмерикалик Жоэл Робинсон нима дейди?\nЎз кашфиётини бутун жаҳонга овоза қилаётган америкалик амалиётчи врач ва жарроҳ Жоэл Робинсон ҳақиқатдан ҳам касалликлар асосини топган, шекилли, гувоҳларнинг фикрича, 48 ёшли докторнинг ташқи кўриниши 30 яшар йигитдек экан.\nАҚШ Ҳарбий ҳаво кучлари раҳбарияти қўл остидаги учувчиларнинг соғлиғини мустаҳкамлаш бўйича маслаҳат олиш учун Ж.Робинсонни Вашингтонга таклиф қилишади. Ўша суҳбатнинг ижтимоий тармоқлар орқали тарқатилган вариантидан бир парча:\n«Соғлиқни сақлаш миллий институтлари маълумотларига кўра, айнан овқат ҳазмидаги муаммолар билан шифокорларга ҳар йили 50 миллион нафар бемор мурожаат қилади. Бевосита овқат ҳазмидаги касалликларни даволашга эса 87 миллиард АҚШ доллари миқдорида маблағ сарфланади.\nБундай катта пул сарфланадиган хасталикларнинг сабаби нимада? Анъанавий тиббиётда ҳам, ноанъанавийсида ҳам биз, асосан, ташқи аломатларга қараб муолажалар белгилаймиз. Масалан, бошимиз оғриса врач ҳузурига борамиз. У «Аспирин» ёзиб беради. Дорини қабул қилгач, оғриқ қолади. Хулоса чиқарамизки: сабаб аспирин етишмаслигида экан. Аслида эса ацетилсалицил кислотаси бош оғриққа сабаб бўла олмайди.\nМуаммомиз шундаки, биз сабабни эмас, оқибатларни даволашга ҳаракат қиламиз. Хасталик сабабини аниқламасдан даволар эканмиз, организм қувватсизланишда давом этади.\nФикримча, касалликларнинг асосий сабаби организмнинг токсинли моддалар билан ўзини ўзи заҳарлашидир.\nМен анъанавий ва ноанъанавий тиббиёт бўйича таҳсил олганман, лекин ҳеч бирида ичаклар аҳволининг соғликка таъсири ҳақида айтилмаган. Тадқиқотлар эса ушбу ҳол саломатликка бевосита таъсир этишини исботлади.\nОвқат ҳазми оғизда бошланади. Таомни чайнаш вақтида сўлак ажралади ва унинг таркибидаги энзим ҳазмни бошлайди. Таом ошқозонга тушгач, ҳазм жараёни давом этади. Ингичка ичакда жараён ниҳоясига етиб, ингичка ичак толалари озиқ моддани сўради. Қолгани йўғон ичакка ўтиб, нажасга айланади. Агар таом тоза-табиий бўлмаса, ичаклардаги қилчалар (ворсинкалар) уст қисми шлаклар билан қопланади ва зарур озиқларнинг сингмаслигига олиб келади. Буни бартараф этиш учун ҳар қанча қиммат таблетка ютсангиз ҳам пулингиз ҳавога совурилади», дейди Ж.Робинсон.\nЎша тасвирларни кўрган кишида навбатдаги ва энг асосий савол туғилади: қандай қилиб ичакни тозалаш мумкин?\nЖоэл Робинсон бунинг беш йўли борлиги, лекин уларнинг ҳеч бири заҳарларни чиқаришга мўлжалланмаганлигини таъкидлаб, қуйидагича жавоб беради.\n«Биринчи йўл – ичаклар. Қорин шишиши, бунда ичак табиий ҳолатига нисбатан беш марта катталашади. Бу чиқитларнинг организмдан мунтазам чиқмаслигини кўрсатади. Оқибатда улар ичак деворларида ёпишган ҳолда бир неча кун, ҳатто, ҳафталаб қолиб кетади. Оғиздан келаётган бадбўй ҳид ҳам ичаклар яхши ишламаслигидан далолат. Бу тўпланган заҳарларни организм ўпка орқали чиқаришга ҳаракат қилаётганини билдиради.\nИккинчи йўл – жигар. Жигарнинг асосий вазифаси қонни тозалаш ҳисобланади. Ичаклар заҳарли чиқитлар билан тўлган бўлса, унинг зиммасига қўшимча вазифалар юкланади. Бунда белгилар пайдо бўлади. Масалан, бош оғриғи – жигар тозалаб юбораётган қоннинг сифатсизлигидан миянинг шикояти. Бунда қувватсизланиш, ҳатто, хотира сусайиши кузатилади. Чунки қондаги заҳарлар миқдори ошиб кетиши тасаввурни сустлаштиради. Булардан ташқари, инсонда жинсий иштиёқ сусаяди. Жигарнинг тиқинлар сабаб тозалашга улгурмаётгани натижасида қонда холестерин миқдори ошади, бўғим касалликлари, вазн оғирлашуви вужудга келади. Такрор айтамиз, бу касалликларнинг барчаси ичакда сақланиб қолган чиқитлар пайдо қилган заҳарларнинг танага сўрилиши натижасида келиб чиқмоқда.\nУчинчиси – буйрак. Ичаклар яхши ишламаслиги натижасида буйраклар ҳам қўшимча юклама олади. Бу ҳолат ҳам қон босими ошишидан бошлаб, сийдик йўли тизимида пайдо бўладиган буйрак билан боғлиқ касалликларни келтириб чиқаради.\nТўртинчиси – ўпка. Юқорида оғиздан келаётган бадбўй ҳиднинг ичаклар яхши ишламаслигидан далолат эканлиги, бу организм йиғилган заҳарларни ўпка орқали чиқаришга ҳаракат қилаётганини билдириши ҳақида гапиргандик. Унга астма ва аллергия касалликларини ҳам қўшиш мумкинки, хоҳ ишонинг, хоҳ ишонманг, булар ҳам ичаклар деворига ёпишган чиқитлар заҳарларининг сўрилиши оқибатида вужудга келгандир.\nБешинчиси – тери. Тери чиқитларни чиқариш учун энг катта майдонга эга бўлган органдир. Ичак тўлган, жигар улгура олмаяпти, буйрак ишламайди. Бундай пайтда тери ишга тушади. Бунда экзема, псориаз ва бошқа тери касалликлари кўринишида муаммолар пайдо бўлади. Бу ҳам овқат ҳазми билан боғлиқдир.\nБиз теримизни тоза сақлаш учун тез-тез, ҳатто, ҳар куни чўмиламиз. Нега энди доимий тоза сақлаш учун ичимизни ҳам ювиб турмаймиз?»\nДоктор Робинсоннинг фикр ва далилларидан кўплаб хулосалар чиқариш мумкин. Лекин унда «ични ювиш» сирлари айтилмаган. Дард жонидан ўтган беморлар Робинсонни излаб АҚШга ҳам боришга ҳаракат қилади. Қуйида ана шундай ватандошимиз фикрини ўқиб кўринг.\n«Нью-Йорк врачларидан ҳам маслаҳат олгандим»\n(Бухоро шаҳридан, 59 ёш):\n– Ўзим тиббиёт ходимиман. Гепатитнинг Б формаси билан касалланганман. Ўт қопим ишламасди. Қон босимим 200га чиқиб кетарди. Оёқларим доим оғрирди. Касалларимни кўп жойда даволатганман. Россиянинг Екатеринбург шаҳрида ҳам даволандим, Туркияга бориб ҳаво алмаштириб келдим. Ҳатто, АҚШнинг Нью-Йорк шаҳри касалхонасида ҳам бўлганман. У ерда ҳам текшириб, ташхис қўйишди-да, «бу касалликни даволаб бўлмайди, енгиллаштириш мумкин, холос», дейишди. Доимий ичишим учун дорилар ёзиб беришди. Лекин ҳеч нарса ўзгармади. Вужудим оғирлашиб, айрим жойларим қотиб ҳам қолди.\n«Эргаш ота»да даволанишнинг иккинчи кунидан вужудимда содир бўлаётган ўзгаришларни сеза бошладим. Аввал бўйним чап томонга ҳам бемалол бурила бошлади. Шифохонага келган кунимдан менга буюришган «Эналазит(25)» таблеткасини ичмай қўйган бўлсам ҳам қон босимим 120/80 га тушди.\nЭндиги мисолимизда Ҳиндистонга бориб шифо тополмай қайтган мижоз касаллик тарихини эшитамиз.\n(Самарқанд шаҳридан, 55 ёш):\n– Мен 2008 йилнинг апрель ойида ўнг кўкрагимда кичкина без борлигини сезиб, Самарқанд шаҳар онкология касалхонасига мурожаат қилдим. У ерда мени обдан текширувдан ўтказиб, «сиз рак касалига чалингансиз, тезлик билан ўнг кўкрагингизни олиб ташлаш керак, акс ҳолда бутун организмингизга тарқалиб кетади», дейишди. Ноилож рози бўлдим. Майнинг иккинчи санасида операция қилишди. Операциядан кейин ҳар 21 кунда бир марта кимётерапия олдим. Олти курс олгач, тўрт йил яхши юрдим. 2012 йил эса ўнг қўлим шиша бошлади. Мен яна ўша таниш врачга мурожаат қилдим. Мени кўриб, «ҳечқиси йўқ, ўтиб кетади», дея тинчлантирди. Бироз вақтдан кейин оғриқ бошланди… Шунда Тошкентдаги Республика Онкология марказига мурожаат қилдим. У ерда роса текширувлардан ўтказиб, «сенинг суякларинг мўртлашяпти, шунинг учун қўлинг шишган», дея яна 6 курс кимётерапия олишни буюришди. Олишга олдим, лекин шиш ҳам, оғриқ ҳам кетмади. Жуда узоқ даволандим, аммо фойдаси бўлмади. 2015 йили Ҳиндистонга бориб, шифокорларга учрашдим. У ерда ҳам мени ҳар томонлама текшириб, «суякларинг яхши, ҳеч нарса бўлмаган, касалинг бошқа, безлар пайдо бўлиб, катта томирингни қисган, шунинг учун қўлингда қон яхши айланмаяпти, безларни операция қилиб олиб ташлаш керак», дея яна кимётерапия ёзишди (ташхис қоғозларнинг барчасини сақлаб қўйганман). Илож қанча, ҳамма дардларга чидаб, яна 6 курс кимё олдим. 2016 йил май ойида Янги Деҳлидаги «Аполло» касалхонасида 6 соат давомида жарроҳлик амалиёти ўтказишди. Даволовчи врач Заиди Шуайб «яна тўрт курс кимё олиб, 6 ойдан кейин яна текширувга келасан», дея жавоб берди. Катта умидлар билан уйга қайтдим. Бироқ на қўлимдаги шиш, на оғриқлар камайди. Кечга томон оғриқ бошланади, туни билан дарддан азобланиб чиқаман. Қисқаси, дунё кўзимга қоронғу кўриниб, яшашдан умидим қолмади. Негаки, Ҳиндистонгача бориб дардимга даво топа олмадим-да. Қолаверса, кимё олавериб чарчаб кетдим. Буни бошидан ўтказган инсонгина билади. Кундан-кунга сўниб бораётганимни жисман ҳис қилардим. Бўлди энди, ҳеч қайси врачга бормайман, яқинларимни ҳам қийнамайман, барибир саратонга даво йўқ экан, деган хулосага келдим.\nЛекин… Оллоҳга шукр, опам Мавлуда дугоналаридан «Эргаш ота» хусусий шифохонаси ҳақида эшитиб қолибди. «Эргаш ота» мўъжизаси» деган китоби ҳам бор экан. Китобни ўқиб, мағзини чақиб, кўнглимда яшашга умид уйғонди.\n2017 йил 2 январда Бердиқул Жўрақуловичга учрашдик. «Касални анча ўтказибсиз, лекин даволашга ҳаракат қиламиз», дея қабул қилди. Шифокор қўлидан иккинчи малҳамни ичганимдан кейин қўлимдаги оғриқ батамом тўхтади. Шишлар ҳам секин-аста қайта бошлади. Еттинчи малҳамни ичганимдан сўнг жигаримни қоплаган рак пардалари тушди. Ана шу кундан буён ўзимни яхши ҳис қилиб боряпман. Худо хоҳласа, тузалиб, аввалгидек соғлом ҳолда болаларим олдига бораман. Негаки, бу даргоҳда йўлга қўйилган даволаш усули мўъжизавий натижалар бераётганини нафақат мен ўз танамда, балки хориждан оқиб келаётган, энг асосийси, соғайиб кетаётган инсонлар мисолида кўриб турибман!\nНега мен самарқандлик бўла туриб, худо назари тушган бу маскан ҳақида эшитмаган эканман-а?..\nЗ.Ҳамрақулованинг нега эшитмагани маълум. Биринчидан, «Эргаш ота» тиббий маркази ОАВларда реклама қилинмайди. Иккинчидан, бошқа шифокор шундай натижаларга эришса дунёга овоза қиларди, шов-шув бўларди. Негадир, Бердиқул Эргашев ундай қилмайди. Унинг фикрича, шифо топиб кетганларнинг бошқаларга ўзи ҳақида гапириб беришидан афзалроқ реклама йўқ.\nЎзбек шифокори бундай натижага қандай эришмоқда?\nБу саволга илмий, фалсафий нуқтаи назардан батафсил жавоб бериш учун газетанинг анчагина жойи талаб этилади. Шу боис, «Эргаш ота» хусусий тиббий маркази раҳбари, олий тоифали шифокор Бердиқул Эргашевнинг фикрини қисқартириб эътиборингизга ҳавола қиламиз.\n– Йигирма етти йиллик тажрибамиз шуни кўрсатадики, мушакларнинг жисмоний ҳаракат вақтида ишлаши, инсон ҳаёти учун зарур бўлган юрак қон айланиши, нафас олиш, тер чиқариш тизимлари, танадаги биотоклар таъсирининг ҳамда одам танаси кексайиши жараёнининг асосий сабаблари танада модда алмашуви натижасида ҳосил бўладиган чиқиндилар ҳужайра ва ҳужайра оралиқларида, қон томирларда, пешоб, ўт ва бошқа йўлларда йиғилиб боради. Бундай пайтда эса бутун вужудимизни поклашимиз, аввало, овқатланишни оқилона ташкил этишимиз, тўғри нафас олишни ўрганишимиз, вақти-вақти билан танани тозалаб туришимиз керак.\nБизнинг муолажамиз парҳез, табиий гиёҳлар асосида яратилган малҳам ёрдамида барча касалликларнинг асл сабабларига таъсир қилувчи, одам танасини ташкил этган ҳар бир ҳужайра ва тўқималарни хасталик сабабларидан тозаловчи ва алалоқибат, дарддан фориғ қилувчи даволаш усулидир.\nБу усул касалликларни даволабгина қолмай, бошқа хасталикларнинг, шу билан бирга, барвақт кексайишнинг олдини олади, дори-дармонларсиз, жарроҳлик муолажаларисиз инсоннинг асосий бойлиги бўлмиш соғлиғини сақлашда катта фойда беради.\nДаволаниш даврида бемор ўзини вақтинча овқатдан тияди, лекин оч ҳам қолмайди. Одамларда ички жамғарма ҳисобига яшаш кўникмаси мавжуд. Бундай туғма ирсий имконият барча тирик организмларга хосдир. Шунинг учун уч-тўрт кундан кейин муолажа жараёнида мижоз ҳеч қандай очлик сезмайди, яъни бемор фойдали гиёҳлар, олма шарбати ва ўзининг ички имкониятлари ҳисобига яшайди. Табиийки, даволаниш давомида одам ўзининг 20-25 фоиз вазнини ҳаётига зарарсиз равишда йўқотади. Йўқотилган ана шу вазннинг асосий қисми эса танасида йиғилиб қолган ортиқча ёғ, ўлик ҳужайра, тузлар, модда алмашинувида ажралган чиқиндилар, ифлос ҳаво, сув, истеъмол қилинган дори-дармон ва овқатлардан ҳосил бўлган заҳарли чўкмалардир. Касалликнинг ана шу сабаблари таг-томири билан йўқолгач, бемор вужуди покланади. Тана бу кераксиз чиқиндилардан халос бўлгач, тери яшаради, ранги тиниқлашади, ҳужайралар таркиби яхшиланади. Кўзлар равшанлашади. Одам яшариб кетади. Ташқи томондан кўриниб турган бу яшариш, ички аъзоларда ҳам (кўринмаса-да) юз беради.\nЭътибор берган бўлсангиз, Б.Эргашев америкалик Ж.Робинсон сингари фақат ичакларни тозалаш билан эмас, балки бутун организмни тозалаш орқали барча касалликларни даволайди, олдини олади.\nШу ўринда Россия Федерациясининг Томск шаҳридан келиб даволанган 55 ёшли Сергей КАЗАКОВнинг нуқтаи назарига қулоқ тутайлик:\n– «Эргаш ота» тиббий марказига 2013 йилнинг мартида келиб қолганман. Бунга сабаб, менга қўйилган ташхис: гиперхолестерин (15, меъёри эса 4,5). Бу касалликнинг келажаги ногиронлик ва блокатор дориларга бир умрга маҳкумлик эди. Қон таркиби жуда ёмон, бундай қонни тозалай олмаётган жигарнинг аҳволини эса сўраманг.\nТасодифлар занжири худди эртаклардагидек мени Ўзбекистонга, Бердиқул Жўрақуловичга учраштирди! Айни пайтда учинчи бора келишим. 21 кун даволанишдан сўнг ҳар гал уйга қайтганимда қон бўйича мутахассис гематологга анализ топшириб, текширтираман – соғайиш томон, тозалик томон ўсиш ҳайратланарли даражада!\nЭътибор берган бўлсангиз, Б.Эргашевнинг даволаш усулидан мижозлари ҳайратини яширмаяпти. Уларнинг барчаси йиллаб даволанган. Югур-югур, текшир-текширга кетган асаб, дори-дармонга сарфлаган маблағлар… Аммо шифо топиш ўрнига аҳволи ёмонлашиб, ҳаётдан умиди сўниб бораверган… Бугун эса уларнинг мамнунлиги, ҳаётга қайтиши… Буни сўз билан ифодалаб бўлмайди.\nТиббий туризм ва хорижлик мижозлар\nМуассаса Соғлиқни сақлаш вазирлиги томонидан берилган лицензия асосида фаолият юритади. Демак, солиқлар ўз вақтида тўланиб, давлат бюджетига ҳисса қўшилмоқда. Мазкур муассаса ташкил этилгач, 70 нафардан зиёд ёш мутахассис иш билан таъминланди. Бундан ташқари, бу масканга одам ташийдиган «такси»чилар ҳар бир вилоятда бор. Касал ўзини кўрсатишга бир ўзи келмайди кўп ҳолларда. Доктор ҳузурига киргунларича шу атрофда дам оладилар, ишбилармонлар қурган ошхона-ю ресторанларда овқатланадилар. Ўзга давлатлардан автобусда, поезд ва ҳаво йўллари орқали одамлар оқиб келмоқда. Сирасини айтганда, тиббий туризм ривожланмоқда.\n(Тошкент вилояти Ўрта Чирчиқ\nтуманидан, 66 ёш)\nфикрига қулоқ тутамиз:\n– Мен бу даргоҳга 2002 йилдан буён келаман. Ўшанда жарроҳлар «бир буйрагингиз қуриб қолган, олиб ташламасак иккинчиси ҳам икки ой ичида қуриб қолади», дейишганди. Операцияга рози бўлиб, ҳамма дори-дармонларни тайёрлаб, энди ётаман деб турганимда бир танишим Каттақўрғонда «Эргаш ота» тиббий маркази борлигини, у ерда мен ишлайдиган Металлургия заводининг катта муҳандиси қизи билан бирга даволаниб келганини айтиб қолди. Шундан сўнг келиб 24 та малҳам ичиб, ҳеч қанақа жарроҳлик амалиётисиз даво топдим.\nЯнаги йил қизимни олиб келдим. У ҳам касалликлардан жуда қийналиб юрганди. Олиб бормаган жойимиз, кўрсатмаган профессорлар қолмаганди. Тошкентдаги диагностика марказларида УЗИ, МРТ, рентгенларда бир неча бор текширтирдик, кўпдан-кўп анализлар топширдик. Шунча текшир-текширдан кейин ҳам аниқ ташхис қўя олишмади. Қизим кундан кунга озиб тўзиб борарди. Бора-бора овқат ҳам емай қўйди. Бердиқулжон қизимни кўриб, «жигарида қурти, ўтида тоши бор», деди. Учинчи малҳамдан кейин қизим олдимга келиб, «дада, тошлар тушяпти, қуртлар тушяпти», деди. Ўзимда йўқ хурсанд бўлиб кетдим. Шу ерда даволанганимиздан буён оилам билан бирорта «таблетка», бирорта укол олганимиз йўқ.\nЯна бир келганимда германиялик шифо истовчилар билан учрашиб, гаплашиб қолдим. Улар тўртинчи бора келганликларини айтишди. «Тиббиёт қанчалик ривожланган бўлмасин, бизда бундай комплекс даволаш йўқ. Доктор малҳами билан ҳам ўт қопини, ҳам жигарни, ҳам буйракни, ҳам ошқозонни, ҳам юракни даволаяпти», дейишди. Хуллас, 15 йил давомида Германиядан ташқари Греция, Италия, Америка, Австрия, Россиядан келган кўплаб чет эллик даволанувчиларнинг тан бериб кетганларини кўрдим.\nДарҳақиқат, Европа ва қўшни давлатлардан туризм баҳонасида даволанишга келаётган фуқаролар нафақат шифо топишмоқда, балки дардлари енгиллашгач, якшанба кунлари Самарқанд, Навоий, Бухоро вилоятларига саёҳатга чиқишмоқда. Бош шифокор Б.Эргашевнинг фикрича, бу йил хорижликларни жалб этиш бўйича рекорд ўрнатилади, яъни 5 минг нафар мижоз кутилмоқда. Ўтган йили бу кўрсаткич 3 мингни ташкил этганди.\nТадбиркор шифокор янги имкониятлардан руҳланиб, Вазирлар Маҳкамаси қарорига мувофиқ, МАР лойиҳаси бўйича имтиёзли кредит олиб, беш қаватли замонавий меҳмонхона қурмоқчи. Лойиҳа яратилди. Туман ҳокими яқиндан ёрдам кўрсатиб, бу иншоот учун жой ажратиб берадиган бўлди. Бу чет эллик мижозларга шароит ва халқимиз учун қўшимча иш ўрни деганидир.\nКўрсаткичлар яхши, албатта. Бироқ шифокор фаолиятининг энг асосий иқтисодий натижаси минглаб беморларни даволаб, ўз касбига, ишлаб чиқаришга қайтаргани бўлса керак, деган фикрдамиз.\nЎзбекистон номини дунёга таратмоқда!\nБердиқул Эргашев оддий меҳнаткаш оиланинг тўққизинчи фарзанди. Самарқанд тиббиёт институтини битиргач, ординатурада жарроҳликка ихтисослашиш жараёнида беморлардан кесиб ташланган яра ёки касалланган аъзо хасталикнинг асосий сабаби эмаслигини англаб етди. Чунки операциядан кейин ҳам беморлар бутунлай соғайиб кетишмади. Шунда у Абу Али ибн Сино таълимотини чуқур ўрганди, Хитой ва Европа давлатларида малака ошириб ҳозирги даволаш усули ва унинг асоси бўлган ўз малҳамини яратди. Илк йиллари Каттақўрғон шаҳридаги эски клубга тегишли биттагина ҳожатхонаси мавжуд икки хонани ижарага олиб иш бошлади. Мижозларининг аксарияти касалхоналардан «сўнгги кунлари уйида ўтсин» дея жавоб берилган, тузалмас деб топилган касаллар эди. Уларнинг ҳар бирига ўзи малҳамига меҳрини қўшиб берди, ёнларидан жилмади ва сабр-матонат билан уларни даволашга ҳаракат қилди. Умидсизларнинг 90 фоизини ҳаётга қайтарди.\n(Тошкент вилояти Янгийўл туманидан) ана шундай мижозлардан бири:\n– Ошқозоним оғрирди. Анализ топширганимда ошқозон ва ошқозон ости безимда рак касаллиги борлигини аниқлашди. Шифокорлар Тошкентга Онкология марказига юборишди. У ерда жуда қаттиқ тушкунликка тушдим. Пешонамдан кўраман, деб уйга қайтиб келдим. Умрим қанча қолган экан, деб ҳар куни йиғлаб олардим. Касалимдан хабар топган қўшним «Эргаш ота» хусусий даволаниш маркази борлигини, ўша ерда шифо топишим мумкинлигини айтиб қолди. Шифокор Бердиқул ака уй шароитида 40 кун давомида гиёҳлар билан даволанишим кераклигини айтди. «40 куннинг ичида борманми, йўқманми», дедим. «Ўз оёғингиз билан кетасиз», деди. Уйда ўзимдаги ўзгаришни сезиб, ихлосим ортди. Умид пайдо бўлди. Вақти келиб шу ерда даволанишни давом эттирдим. Негадир, оғриқларим кучайиб кетди. Шифокорга айтгандим, қўрқмаслигим кераклигини тайинлади. 9-куни ўт қопимдан холестерин тошлари туша бошлади. 13 кундан сўнг ошқозонимдаги рак пардаси тушди. Шунда ўзимни жуда ҳам енгил, қайта дунёга келгандек сездим.\nМана шундай натижалардан кейин одамлар бири бирини дараклаб, унинг ўша пайтдаги торгина шифохонасига оқиб кела бошлади. Ўз илмига ишонч, тинимсиз меҳнат, катта машаққатлар билан етиб келинган бугунги кунда Каттақўрғон туманининг Қозоқовул қишлоғи инфратузилмаси «Эргаш ота» хусусий тиббий маркази ва унинг бош шифокори Бердиқул Эргашев туфайли ривожланди, атроф боғ-у роғга айланди. Бу маскан нафақат юртдошларимиз саломатлигига сабаб бўлмоқда, балки МДҲ мамлакатлари, ҳатто, тиббиёти ривожланган Ғарб давлатлари фуқароларини жалб этиб, Ўзбекистон номини дунёга таратмоқда!\nКашфиётга патент керак\nШифокор иш тартиби эрталаб соат саккиздан бошланади. Ҳар куни ҳар бир даволанувчини шахсан ўзи кўради, ундаги ўзгаришларни кузатади. Энг асосийси, шифо тилаб, беморнинг малҳам ичишини ўз назоратида сақлайди. Шу тахлит барча даволанувчилар билан ишини тугатгач, ўша куни қабулга ёзилганларнинг барчаси (баъзи кунлар 200 нафардан ошади) билан кўришиб, уларга йўл-йўриқ кўрсатмагунча уйига кетмайди. Бу баъзи пайтлар тунги соат 11 гача давом этади (дарвоқе, унинг тиббий маслаҳатлари, расмий тилда айтганда, «консультация»си бепул). Энди тасаввур қилинг. Ҳафтанинг олти куни шу зайлда ўтади. Бунақа юклама билан якшанба куни дам олиб, куч тўпланмаса қийналиши аниқ. Шундай экан, унинг алоҳида вақт ажратиб, илмий иш қилишига ёки патент олиш учун расмиятчиликларни бажаришга имконияти йўқ. Юқорида айтдикки, хорижий эллардан келувчилар сони кўпаймоқда. Бу шифокор кашфиётининг четга чиқиб кетмаслигига ҳеч ким кафолат бера олмайди деганидир. Қолаверса, дунё тиббиётида ташхис аппаратларининг такомиллашуви ўз-ўзидан Робинсон каби шифокорларнинг шунга ўхшаш даволаш усулини ўйлаб топишига сабаб бўлмайдими?\nХулоса ўрнида соғлиқни сақлаш тизими мутасаддиларига таклифимиз бор. Мутахассисларга «Эргаш ота» тиббий марказини «бир текшириб, камчилигини топиб келишни» эмас, «шифокор кашфиёти натижаларини ўрганиб, унга патент олишни тавсия қилиш» бўйича топшириқ берилишини истардик. Асосий мақсад, бу янгиликни ўз юртимизда қайд этиб қўйишимиз керак. Акс ҳолда, авлодларимиз бир кун келиб, «Жоэлда бор аламим маним», дея нола чекишлари муқаррар.\n«Олтин қалам» миллий мукофоти совриндори\nСиёсат оламидаги катта ўйин


Миллатчи тақирбошларнинг бемаза қовуннинг уруғидай кўпайишига Кремл сиёсати ҳисса қўшди, дейди кузатувчилар.\nРоссияда январ ойининг биринчи ярмида миллий адоват негизида 3 киши ўлдирилган, бир неча киши жароҳат олган. 16 январда Москванинг шимоли-шарқида ўлдирилган 22 ёшли Ўзбекистон фуқароси ҳам шулар жумласидан, дейди Озодлик билан суҳбатда Инсон ҳуқуқлари бўйича Москва бюроси директори Александр Брод.\nҲуқуқ ҳимоячиси оддий меҳнат муҳожири Россияда мутлақо ҳуқуқсиз эканлиги ҳақида гапирар экан, шундай деди:\n- Молиявий ва маъмурий боисм имкониятларига эга бўлмаган оддий одам бюрократик ва суд тизими олдида мутлақо ҳимояланмаган. Буни сезаётган турли миллатчи тўдалар ўз ёвуз ишларини давом эттираверади. Масалан, ўтган йилги рақамларни келтираман: миллий адоват асосида 43 киши ўлдирилган, 303 киши турли оғирликдаги жароҳатлар олган. Бу кўрсаткичлар жамиятимизда ҳал этилмаган ижтимоий муаммолар, махфий хизматлар ва мутассадиларимизнинг бу муаммоларга етарли эътибор бермаётгани билан бевосита боғлиқ,- дейди Александр Брод.\nИнсон ҳуқуқлари бўйича Москва бюроси раҳбари кейинги пайтларда миллий радикаллар Интернет саҳифалари орқали кенг кўламли ғоявий ташвиқот ва тарғибот ишларини кучайтирди, дейди. Бунга Интернет орқали тарқатилган хабар воситасида Манежная майдонида, Останкино паркидаги миллатчи ёшларнинг оммавий чиқишларини мисол қилиш мумкин, дея қўшимча қилади суҳбатдошимиз.\nАлександр Брод бошчилигида қатор россиялик ҳуқуқ фаоллари ҳукуматни ирқчилик ва миллатчилик руҳидаги Интернет сайтларига қарши курашга чақирди.\nИнсон ҳуқуқлари бўйича Москва бюроси тарқатган маълумотларга кўра, 2009 йилнинг сентябр ойига қадар Россияда миллатчилик негизида 59 киши ўлдирилган, 235 киши жароҳатланган. Бу жиноятларнинг кўпи Москва ва Москва вилоятида содир этилган (25 киши ўлдирилган, 109 киши жароҳат олган). Ирқчилар ҳужумлари кўлами бўйича иккинчи ва учинчи ўринда Санкт-Петербург ва Нижний Новгород шаҳарлари туради.\nБиз миллатчилар калтаклаган ўзбекистонлик йигитларлардан бири билан учрашдик. Куни-кеча Москва метросида миллатчи-ёшлар тўдаси ҳужумига учраган Шокиржоннинг айтишича, охирги бир неча ой давомида шаҳарда тақирбош ва миллатчи фанатларнинг сони кўпайиб қолган.\n- Китай-городдан энди вагонга кираётганимизда Азамат кўриб қолди-да “Фанатлар турган экан, чиқайлик”, деди. Биз кўрганимиз йўқ, ичкарига кириб бўлган эдик. Улар “О-о, меҳмонлар келибди-да,” у-бу деди. Биз вагоннинг тўғрисига, охирига ўтиб ўтирдик. Орадан ҳеч қанча вақт ўтмасдан қарасак, атрофимизда ўтирганлар секин қочиб боряпти. Улар вагонда 17-18 киши бўлиб кетди. Улар вагон бир четида йиғилишиб ўтирувди-да, дейди Шокиржон.\nМиллатчиларнинг энг каттаси 30-35 ёшда бўлса, энг кичиги 15-16 ёшларда эди, дея давом этади Шокиржон.\n- Қўлини кўтариб келди. Айтдим “Боллар, керак эмас уруш қилиб”, дедим. Станциягача гап билан у-бу деб ушлаб тураман дедим. Ўхшамади... Бақирмади, индамасдан келиб уриб кетишди. Биз ҳам қараб ўтирганимиз йўқ: самозашита қилдик, сариқ сочлигини ман урдим. Биз билан 3 киши уришдида, қолганлар кутиб турди йиқилишимизни. Лекин барибир уриб ташладик. Ўзимизни ҳимоя қилишимиз керак-ку. Биттасими-иккитасини қўлида пичоғи бор эди. Кейин чиқиб кетдик Тургеневский станциясида. 30-35 ёшлардаги киши орқамиздан келиб газовий балончик сепишни бошлади... Иккита солдат келиб шу Азаматимизни ушлаб олди. Ўрислар шундан фойдаланиб беш-олти уриб олди, кўзларини кўкартириб юборди. Уни милисага олиб кетишганидан кейин биз ҳам бордик орқасидан. Ташлаб кетмаймизку! Кейин бизларни штраф қилмасдан қўйиб юборди,- дейди метрода миллатчилар тўдасига дуч келиб, калтакланган Шокиржон.


Каримов рафиқасининг расмий сафарга боргани аҳамиятлими? - BBC O'zbek\nКаримов рафиқасининг расмий сафарга боргани аҳамиятлими?\nЎзбекистон президенти Ислом Каримов рафиқасининг Хитойга расмий сафар мобайнида унга ҳамроҳлик қилгани баъзи таҳлилчиларнинг эътиборини ўзига қаратган.\nТатяна Каримова расмий сафарларда турмуш ўртоғига кўпда ҳам ҳамроҳлиқ қилмаслиги рост.\nБошқа томондан расмий протоколга мувофиқ давлат раҳбари сафари мобайнида унинг рафиқасининг ҳам ҳозир бўлиши алоҳида эътиборга мойил ҳолат эмасдек.\nАна шу нуқтаи назардан Татяна Каримованинг расмий сафарга қўшилиб боргани аҳамият касб этадими?\nТаҳлилчи ва социолог Алишер Илҳомовнинг айтишича, Каримова хонимнинг расмий сафарга қўшилгани Ўзбекистонда кузатилаётган жорий жараёнлар манзарасида ва шу вақтгача жаноб Каримов аксар ҳолларда рафиқасисиз сафар қилиб келгани назарда тутилса, албатта бу ҳолат хоҳлайсизми-йўқми эътиборни тортади.\nШу вақтгача Каримова хоним нима учун сафарларга бирга бормасди деган саволга аниқ жавоб бериш қийин.\nКузатувчилар, балки, Ўзбекистон раҳбари ўзини миллий давлатчиликни ташкил этаётган шахс сифатида тақдим қилишга уринаётган вақти рафиқасининг миллати назарга кўп ҳам тушишини истамаган бўлиши мумкинлигини тахмин қиладилар.\nImage caption Татяна Акбаровна охирги маротаба 2011 йили Ўзбекистон Президентининг Ҳиндистонга сафарига ҳамроҳлик қилганди.\nАлишер Илҳомовнинг фикрича, ҳозирда Татяна Каримованинг турмуш ўртоғи "ёнида" пайдо бўлиши биринчидан, Президент Кармовнинг ёндошуви ўзгарганидан, иккинчидан уни бунга мажбур қилаётган баъзи омиллар мавжуд бўлиши мумкинлиги сабаблидир.\nТаҳлилчининг фикрича биринчи тахминнинг эҳтимоли камроқ.\n"Иккинчи тахмин эса реалроқ. Чунки президентнинг қизи Гулнора Каримованинг шу йил бошларида Twitter микроблогида ёзган изҳоротларида онасининг турли "фитналар" билан шуғулланаётгани айтганди. Ана шулар асосида жаноб Каримов рафиқасини "назоратсиз" қолдиришни истамаганлигини тахмин қилиш мумкиндир".\nАйтилаётган "фитналар" қандай бўлиши мумкин деган саволга келсак, Алишер Илҳомовга кўра, бу Татяна Каримова томонидан мамлакат келгуси раҳбариятида жорий президент оила аъзоларига содиқ бўлган шахслар мавжудлигини кафолатлаш ва иқтисодий жиҳатдан келажакни таъминлаш йўлида ҳаракатларни фаоллаштиргани ҳақида норасмий манбаларадан баъзи маълумотлар бор.\n"Бир нарсани айтиб ўтиш керак, кўринишича Каримова хонимнинг ўзида ҳеч қандай сиёсий амбициялар йўқ, лекин ўзи ва оила аъзоларининг барқарор келажагини таъминлаш истаги бор холос".\nАлбатта Гулнора Каримованинг твитларидан ташқари Татяна Каримова турли соҳаларда ўз таъсирини ўтказмоқчи бўлаётганлигининг далил-исботлари йўқ.\nЛекин Алишер Илҳомовнинг айтишича, Каримова хоним ўзи ва балки оила аъзоларининг келажагини "таъминлаш" йўлида ҳатти-ҳаракатлар қилаётган бўлиши мумкин.\nКаримова хонимнинг Президент томонидан қабул қилинадиган қарорларга не қадар таъсир ўтказа олиши ҳақида ҳам турли қарашлар мавжуд.\nТаҳлилчининг айтишича, мамлакат раҳбари билан яқин мулоқотда бўлиш имконига эга оила аъзоси албатта қарорлар қабул қилинишига таъсир ўтказиш имконига ҳам эга бўлади.\nБошқа томондан Президент рафиқаси ўз мавқеидан фойдаланиб, иқтисодий ресурсларнинг тақсимоти, турли таъсир доираларининг вужудга келиши ва кимга нима тегишли бўлиши борасидаги қарорларга ҳам ўз таъсирини ўтказаётган бўлиши мумкиндир.


Хоразмда ҳоким фермерларни ҳақорат қилиб, ўтирган стулини уларга қарата отди. Воқеа юзасидан изоҳ / Ўзбекистон янгиликлари, энг сўнгги хабарлар\nЖАМИЯТ 0 Шархлар 852 кўрилди\nХоразмда ҳоким фермерларни ҳақорат қилиб, ўтирган стулини уларга қарата отди. Воқеа юзасидан изоҳ\nИжтимоий тармоқларда ва интернет нашрларида Хоразм вилояти Гурлан тумани ҳокими Алишер Салаевнинг фермерларни ҳақорат қилиб, уларга ўтирган стулини отгани ҳақида хабар тарқалди. Таъкидланишича, ҳоким 11 март куни ўтказилган мажлисда фермерларни ҳақорат қилган ва «Саху диёри» фермер хўжалиги раҳбари Шуҳрат Дўсметовнинг ўрнига мажлисга келган унинг 22 ёшли ўғли Дилшод Дўсметовга курсини отган, натижада курси унга келиб теккан ва синиб кетган.\nКун.уз нашри мухбири Гурлан ҳокими Алишер Салаев билан учрашиб, изоҳ олган. Саволларга жавоб бериш асносида ҳоким ўзи қилган ишларни яширмаган, аммо воқеалар ривожи бошқача бўлганини айтган.\n“Хоразм вилояти ҳокимининг қишлоқ хўжалик ишлари бўйича ўринбосари Ўктам Қўчқоров Янгибозор туманида семинар-мажлис ўтказди. Унда Янгибозор туманидан барча фермерлар қатнашган бўлса, Гурлан туманидан 57 фермер бормади. Гурлан ҳокими сифатида бу ҳолатдан қаттиқ изза бўлдим. Мен ижро интизомига амал қиладиган, шунга ўрганган раҳбарман, қўл остимдагилардан ҳам шуни талаб қиламан.\nШу куни соат 11:00 да тадбирга бормаган фермерларни чақириб, Гурлан тумани ҳокимлиги залида мажлис ўтказдим. Шу мажлисга ҳам 12 фермер кечикиб келди. Уларни саҳнада тургизиб қўйиб, танбеҳ берганим рост. Жаҳлим чиққанидан ўзим ўтирган курсини уларнинг устига эмас, минбардан пастга отганман. Курсини кўринг — бундай оғир курсини даст кўтариб, кимнингдир устига қарата отиб юбориш осонми? Бундан ташқари, бундай курси кимгадир бориб тегса, курсининг оёғи эмас, одамнинг бир жойи синади-ку?\nЖаҳл устида қаттиқ гапирган бўлишим мумкин, ‘ҳаром’ деган сўзни ишлатдим, аммо ҳеч кимнинг шахсиятига тегадиган сўзлар, уят гаплар билан ҳақорат қилмадим», — дея изоҳ берган Алишер Салаев.\n«Саху диёри» фермер хўжалиги раҳбари Шуҳрат Дўсметовдан бу воқеа юзасидан изоҳ олганида Ота мухбирга ҳокимдан хафа эмаслигини билдирган.\n«Интернетда тарқалган хабарни ўқиб ҳайрон қолдим. Бу жуда бўрттирилган хабар. Бундан ташқари, кимдир ўғлимни жабрланувчи қилиб кўрсатибди. Билмадим, балки фермерлар ичида ёши кичик бўлгани учун шундай қилишгандир.\nЎғлим ўрнимга мажлисларда қатнашиб юради. Янгибозордаги тадбирга бормаган. Гурландаги йиғилишга эса кечикиб борган. Шундан сўнг ҳоким кечикиб борганлар қатори ўғлимни ҳам ўртага чиқариб, танбеҳ берган. Менимча, иш юзасидан раҳбар ва ходим ўртасида бўладиган гаплар. ‘Курсини ўғлимнинг устига отди, курси синиб кетди’, деб ёзишибди. Ундай бўлмаган. Ўтирган курсисини саҳнадан пастга отган, қарсиллаб полга тушган, буни овозидан ҳам сезиш мумкин. Афсуски, бу воқеа жуда бўрттирилибди.\n13 март куни вилоят прокуратураси ўғлимни чақирди, текширув ўтказишаётган экан. Бирга бордим. Бўлган воқеа ҳақида сўрашди, шу гапларни уларга ҳам айтиб берди. Ҳеч ким бизга дўқ урмади, босим ҳам ўтказилмади. Тўғриси, бу воқеа жуда ҳам бўрттирилишидан таажжубдамиз», — дейди Шуҳрат Дўсметов.\nМаълумот учун, Алишер Салаев 2018 йилнинг декабрида, Президентнинг Хоразм вилоятига ташрифидан кейин Гурлан туманини 2012 йилдан буён бошқариб келган Қаҳрамон Мадраҳимов ўрнига ҳоким этиб тайинланган. У муқаддам Бош прокуратура ҳузуридаги Агросаноат инспекцияси Хоразм вилояти бошқармаси бошлиғи лавозимида ишлаган.


Питнакдаги автозавод ишчилари кўрпа-тўшагини кўтариб корхона ҳудудига кирмоқда. 15 апрелда олинган сурат.\nЎзбекистонда коронавирусга қарши курашиш учун ташкил қилинган махсус комиссия уч нафардан ортиқ одамнинг тўпланишини тақиқлаган бўлса-да, мингдан зиёд одам ишлайдиган Хоразм автомобиль заводида ходимлар 15 кунлик сменада ётоғи билан ишлатилмоқда.\n15 апрель куни Озодликка келган видеотасвирларда Ҳазорасп туманининг Питнак шаҳридаги завод олдида юзлаб одам кўрпа-тўшагини кўтариб ишга кириб кетаётганини кўриш мумкин.\nОзодлик суҳбатлашган завод ходимлари 15 кун уйга бормасдан, корхонанинг бетон полида ётиб ишлатилаётганликларини айтишди.\nОзодлик билан телефон суҳбатида ўзини Хоразм автомобиль заводи раҳбари ёрдамчиси деб таништирган мулозим коронавирус карантини сабаб корхонада ходимлар ўз хоҳишларига кўра ётиб қолиб ишлаётгани, уларга уч маҳал овқат берилаётгани, хавфли вирус тарқалиши олдини олиш бўйича барча талабларга амал қилинаётганини айтди.\n"Damas" ва "Labo" машиналари ишлаб чиқариладиган Хоразмдаги автозаводнинг исми ошкор этилишини истамаган ишчиси Озодлик билан суҳбатда ўзи ва юзлаб ҳамкасби апрель ойи бошидан уйга бормасдан корхона ҳудудида ётиб ишлатилаётганини айтди:\n15 кун беш юз ишчи уйга бормасдан, ётиб қолиб бир сменада ишладик. Кеча 15 апрелда сменадан чиқдик. Ўрнимизга бошқа смена кўрпа-тўшагини олиб 15 кунга кирди. Ҳеч кимни чиқармайди. Смена бошлиқлари диванда, биз эса бетон полга тўшакни ёйиб ҳаммамиз бир жойда ухлаймиз.\n- 15 кун 500 ишчи уйга бормасдан, ётиб қолиб бир сменада ишладик. Кеча 15 апрелда сменадан чиқдик. Ўрнимизга бошқа смена кўрпа-тўшагини олиб 15 кунга кирди. Ҳеч кимни чиқармайди. Смена бошлиқлари диванда, биз эса бетон полга тўшакни ёйиб ҳаммамиз бир жойда ухлаймиз. Юз фоиз антисанитария. Кимдир коронавирусни олиб кирса ҳаммамизга юқади, чунки ҳамма бир жойда ётиб-туряпмиз.\n15 апрель куни эрталаб соат 7 ларда олинган видеотасвирларда Хазорасп туманининг Питнак шаҳридаги завод олдида юзлаб одам кўрпа-тўшагини кўтариб ишга кириб кетаётганини кўриш мумкин.\n"Мана машина заводи. Йигитлар кўрпа-тўшагини кўтариб келишди, мана, кўринг. Мана бу ерда "Хуш келибсиз!", деб ёзилган. Бетон полга кўрпасини тўшаб ётишади энди", - дейди кадр ортидан гапирган эркак.\nТонгги 7 дан 22 га қадар иш\nЗаводнинг Озодлик суҳбатлашган бошқа ходими ишчилар кунига 12 соатдан ишлатилиб, корхонада меҳнат қонунчилиги ҳам бузилаётганини айтди.\nҲар куни эрталаб 7дан кечки 10гача иш. 12 баъзида 13-14 соат ишлаймиз, табелга 8 соатдан тўлдирилиб, маош ёзилади.\n- Ҳар куни эрталаб 7 дан кечки 10 гача иш. 12 баъзида 13-14 соат ишлаймиз, табелга 8 соатдан тўлдирилиб, маош ёзилади. "Ётиб ишлашга рози бўлмасанг аризангни ёз", дейди. Ҳар холда 2 ярим миллион маош оламиз, агар ишдан ҳайдалсак шу пул ҳам йўқ. Шунга ҳамма қўрққанидан, бошлиқларга ҳеч нарса айтолмайди, - дейди заводнинг буёқ цехи ходими.\nОзодлик билан телефон суҳбатида ўзини Хоразм автомобиль заводи раҳбари ёрдамчиси деб таништирган мулозим "коронавирус карантини сабаб корхонада ходимлар ўз хоҳишларига кўра ётиб қолиб ишлаётгани, уларга уч маҳал овқат берилаётгани, хавфли вирус тарқалиши олдини олиш бўйича барча талабларга амал қилинаётганини" айтди.\nЗавод мулозими ишчилар қўйилган вақт меъёридан ортиқча ишлатилаётганини рад этди.\n- Белгиланган вақтда ишлашади, белгиланган вақтда дам олишади. Бизнинг мақсадимиз хавфли вирус ёйилишининг олдини олган ҳолда ишни ташкил қилиш. Ҳар куни ишчилар кириб-чиқаверса кимдир касалликни олиб келиб, бошқаларга юқтириши мумкин. Ҳозир ишчилар ҳудди карантиндагидай ўз ихтиёрлари билан сменада қолиб ишлаяпти. Қолаверса, транспорт ҳам қийинку ҳозир. Автобусларда олиб келяпмиз. Ҳамма шароит бор, уч марта овқат. Менинг ўзим ҳам шу ерда ётиб қолиб ишлаяпман. Бу вақтинча, карантин тугаганидан кейин ҳаммаси аввалгидай бўлади, - деди исми очиқланмаслигини истаган Хоразм автомобиль заводи раҳбари ёрдамчиси.\nХоразм вилоятининг Ҳазорасп тумани Питнак шаҳридаги автомобиль заводи 2014 йилда очилган.\nМингдан зиёд одам ишлайдиган ва "Ўзавтосанот" акциядорлик компанияси таркибига кирувичи ушбу заводда йилига 50-60 минг "Damas" ва "Labo" машиналари ишлаб чиқарилади.\nЎзбекистонда коронавирусга қарши тузилган махсус ҳукумат комиссияси 30 мартдан бошлаб 3 нафардан ошиқ одамнинг тўпланишини тақиқлади ва одамлар орасида 2 метрлик масофа сақланиши лозимлигини билдирди.\nҲукуматнинг бундай кўрсатмасига қарамай, "Ўзавтосаноат" таркибига кирувчи барча корхоналарда иш тўлиқ режимда давом этмоқда.\nОзодлик "минглаб одам ишлайдиган корхоналарда иш тўхтамагани, минглаб ишчи ҳар куни бир жойда овқатланиб¸ бир жойда тўпланиши коронавирусга қарши ҳукумат комиссияси жорий қилган талабларга қанчалик тўғри келади?" деган савол билан "Ўзавтосаноат" акциядорлик компанияси раисининг маслаҳатчиси ва матбуот котиби Зумрад Шожалиловага мурожаат этди.\nШожалилова Озодлик саволига: - Ўзбекистонда коронавирус бошқа давлатлардаги каби кенг тарқалмаган. Энг аввало ҳудо сақласин, лекин бизда кам. Шунинг учун корхоналар ишини тўхтатишга зарурат йўқ, - деб жавоб қилди.\nГермания, Италия ва АҚШда шу кунларда йирик корхоналар коронавирус пандемияси боис фаолиятини вақтинча тўхтатган.\n"Ўзавтосаноат" Питнакдаги заводдаги холатдан хабарсиз\n"Ўзавтосаноат" матбуот котиби Зумрад Шожалилова Хазорасп туманининг Питнак шаҳридаги автомобиль заводида ишчилар ётоғи билан 15 кунлик сменада ишлатилаётганидан хабари йўқлигини айтди.\n- Мен олдин у ерда нималар бўлаётганини бир ўрганай, кейин сизга бу ҳақда бирон нарса айтишим мумкин, - деди Шожалилова.\nЎзбекистон Соғлиқни сақлаш вазирлиги 16 апрелга келиб мамлакатда коронавирус юқтиргани тасдиқланганлар сони 1300 нафардан ортганини маълум қилди.\nКоронавирус аниқланган ҳудудлар орасида Хоразм вилояти ҳам бор.\nЎзбекистондаги бошқа йирик корхоналар, жумладан Қашқадарё вилоятининг Ғузор туманида синтетик суюқ ёнилғи ишлаб чиқариладиган завод қураётган Enter Engineering компанияси ҳам коронавирус хавфига қарамай ишларини тўхтатмаган.\nEnter Engineering ишчилари Қаршида. 1 апрелда олинган сурат.\nОзодлик Enter Engineering компанияси ишчилари карантинга қарамай Ғузорда завод қурилишида ишлатилаётгани ҳақида 1 апрель куни хабар берган эди.\nНега вирус хавфига қарамай қурилиш ишлари тўхтатилмагани ҳақида Озодлик ўшанда ширкат матбуот котиби Максим Носовга саволлар билан ёзма мурожаат қилган, лекин ҳозиргача жавоб олмади.\nШунингдек, "Фарғонаазот", "Навоий тоғ-кон металлургия комибинати"да ҳам иш тўрт сменада давом этаётгани ҳақда Озодлик шу ой бошида хабар берган эди.\nОзодлик "ўн минглаб одам ишлайдиган корхоналарда иш тўхтамагани, минглаб ишчининг ҳар куни бир жойда тўпланиши коронавирусга қарши ҳукумат комиссияси жорий қилган талабларга қанчалик тўғри келади?" деган саволга мутасадди идоралардан жавоб олишга уринди.\nАммо 16 апрель куни на ҳукумат комиссияси¸ на Ўзбекистон Соғлиқни сақлаш вазирлигининг матбуот учун мутасаддилари билан боғланиб бўлди.


Яндекс Google устидан Монополияга қарши кураш қўмитасига мурожаат қилди — Sof.uz\n25.02 20:55 209 Технология\nМонополияга қарши кураш қўмитасида “Яндекс” МЧЖ (Россия) вакиллари билан Android операцион тизимидаги мобил қурилмалар ва планшетларга иловаларни олдиндан ўрнатиш бўйича рақобатни таъминлаш бўйича учрашув бўлиб ўтди.\nЯндекс — Россиянинг транснационал ширкати, yandex.ru қидирув тизими ҳамда бир қатор хизматлар (50 дан ортиқ онлайн хизматлар) эгаси.\nУчрашув давомида қўмита вакилларининг Якдексга маълум қилишича, бугунги кунда аксарият мамлакатларнинг монополияга қарши кураш идоралари рақамли бозорни тартибга солишга диққатини қаратмоқда.\nШу муносабат билан Қўмита рақобат тўғрисидаги қонунга рақамли платформаларга, Интернет хизматларига монополияга қарши талабларни жорий қилишни назарда тутадиган қатор ўзгартиришларни ишлаб чиқди ва рақамли бозорларда устун мавқени суиистеъмол қилиш ҳолатларини таҳлил қилиш ва самарали бошқариш воситалари ва усулларини ишлаб чиқиш устида иш олиб бормоқда.\nБундан ташқари, томонлар Яндекс компанияси томонидан Ўзбекистон Республикаси ҳудудида тақдим этилаётган хизматлар тўғрисида фикр алмашдилар.\nЯндекс вакилларининг таъкидлашича, бугунги кунда Google корпорацияси адолатсиз рақобат қилмоқда. Улар Android ОТ базасидаги қурилмаларга айрим иловаларни мажбурий ўрнатмоқда.\nРоссияда шунга ўхшаш амалиёт ҳозирда кенг муҳокамаларга сабаб бўлмоқда. Давлат Думаси Россияда смартфонлар, планшетлар, компютерларга олдиндан айрим иловаларни ўрнатиш тўғрисида Қонунни қабул қилган эди. Қонун “Apple’га қарши қонун” номи билан машҳур бўлди. Сабаби Apple ўз қурилмаларида учинчи томон иловаларини олдиндан ўрнатмайди ва қонун туфайли Россия бозорини тарк этиши мумкинлигини маълум қилди.\nМавзуга доир: Россиядаги “Apple’га қарши қонун” шартларини Samsung биринчилардан бўлиб қабул қилди\nЯндекс Google Россия O'zbekiston


Ижтимоий тармоқларда даҳшатли автоҳалокат видеоси пайдо бўлди\n13:57 / 06.12.2016\nFacebook ижтимоий тармоғидаги «Водители Ташкента» жамоатчилик гуруҳида даҳшатли йўл-транспорт ҳодисасига оид видеолавҳа пайдо бўлди. Воқеа Ўзбекистоннинг қайси ҳудудида бўлганига ойдинлик киритилмаган. Аммо, кузатув камераси ёрдамида олинган видеолавҳадан фожиа 2016 йил 12 апрелида юз берганини билиш мумкин.\nУнга кўра, “Нексия” русумли автомобиль ҳайдовчиси йўл ҳаракати қоидасидаги қувиб ўтиш бандини бузган ҳолда ўзидан олдинда ҳаракатланаётган “Матиз” машинасини ўнг томондан катта тезликда қувиб ўтмоқчи бўлади. Шу орада, йўл ҳаракати қоидаларига зид равишда, пиёдалар йўлагида эмас, балки йўлнинг автомобиллар қатнов қисмида кетаётган икки нафар пиёдани уриб юборади. “Нексия” ҳайдовчиси жабрланмагани аниқ, пиёдаларнинг тақдири нима бўлгани ҳам номаълум.\nГуруҳ аъзолари ва ижтимоий тармоқ фойдаланувчилари ушбу видео юзасидан турли фикрларни қолдиришган.


04.03.2019 - 15:27\nТуман ҳокими Шухрат Джамалов навбатдаги аҳолини сайёр қабулини ўзига тегишли бўлган, 1-сектор ҳудудига қарашли Кўсаҳо маҳалласида ўтказди. Унда 20 га яқин фуқароларнинг мурожаатлари тингланиб, аксарият қисми жойида ҳал этишга эришилди. Ички йўлларни таъмирлаш, фойдаланиш муддатини ўтаб бўлган электр столбаларни алмаштириш каби муаммоларни ҳал этиш учун мутасадди ташкилотларга топшириқлар берилди.\nДиний ақидапарастлик, экстремизм ва маънавий таҳдидларга қаршимиз\n02.03.2019 - 18:15\nТуман ҳокимлиги, давлат хавфсизлик хизмати туман бўлинмаси ва туман ички ишлар бўлими, туман хотин-қизлар қўмитаси, Ўзбекистон Ёшлар иттифоқи туман Кенгаши, диний ташкилотлар ҳамкорлигида 13-сон умумтаълим мактабида ўқитувчи ва ўқувчилар иштирокида “Диний ақидапарастлик, экстремизм ва маънавий таҳдидларга қаршимиз” мавзусида давра суҳбати ўтказилди.\nБатафсил Диний ақидапарастлик, экстремизм ва маънавий таҳдидларга қаршимиз\nҲалқимиз азал-азалдан рисқ ундириш, боғ яратишнинг ҳадисини олган. Бугунги кунда, туманимизда кўпчилик ўз томорқасидан самарали фойдаланиб, 3 мартагача ҳосил олмоқда. Лекин, баъзи жойларда томорқага экин экмаслик ва қаровсиз ташлаб қўйиш ҳолатлари ҳам йўқ эмас.\nБатафсил Бир маҳалла – бир маҳсулот


Баҳора Арслонова: «Тўйим овоза бўлишини истамадим, чунки..» - Zamin.uz\nНавбатдаги суҳбатдошимиз «Фидойилар», «Меҳмонхона», «Ёдгор» «Зурриёд», «Иснод» сингари телесериал ва фильмлардаги турли характердаги роллари орқали томошабинлар эътиборини қозонган ёш ва умидли актриса Баҳора Арслонова бўлди. Охирги пайтларда «Дугоналар шоу» лойиҳасидаги турфа ижролари билан ўзидаги истеъдод қирраларини юзага чиқараётган актриса жорий йилнинг 17 октябрь куни янги ҳаётга қадам қўйди.\n— Баҳора опа, аввало, сизни келинлик мартабаси билан самимий табриклаймиз!..\n— Табрик учун ташаккур. Ҳар бир қизга чиройли бахт насиб этсин.\n— Одатда, оила қуриш остонасидаги аксарият аёл санъаткорлар унаштирилганига ишора сифатида қандайдир суратлар ёхуд постларни саҳифаларига жойлашади. Аммо тўйингиз бўлгани ҳақидаги хабар минглаб мухлисларингиз сингари биз журналистларни ҳам кутилмаган янгилик сифатида ҳайратлантирди…\n— (кулади) Бундан кўплаб ҳамкасбларим ҳам ҳайрон қолишди. Биласизми, табиатан шов-шувга ўч эмасман, оммани ўзимга қаратишни унчалик хушламайман. Ирим-сиримларга ишонганим, ўзаро оилавий тадбир бўлгани туфайли тўйни дабдабасиз, миш-мишларсиз ўтказишга қарор қилдик.\nТурмуш ўртоғим ҳам «Ҳамманинг характери ҳар хил. Кимдир ҳавас қилса, яна кимлардир ҳасад кўзи билан қараши мумкин. Тўйимизни ими-жимида ўтказамиз», дея қатъий фикрини айтди. Турмушга чиққанимнинг овоза бўлишини истамаган бўлсам-да, лекин тўйимда иштирок этган яқин санъаткор дугоналарим — Анжелика Есимбетова, Шаҳло Зоирова, Зуҳра опа Солиевалар келинлик суратларимни ижтимоий тармоқдаги саҳифаларига жойлашганидан сўнг роса шов-шув бўлиб кетди.\n— Куёв бола билан танишувингиз қандай кечди?\n— Улар, аслида, самарқандлик. Қайнопам билан институтда бирга ўқиганмиз. Талабалик давримизнинг кўп қисмини бирга ўтказганмиз. Укаси, яъни турмуш ўртоғим опасини кўргани институтга ҳам тез-тез ташриф буюрарди. Илк бор ўша пайтда опаси сабаб танишганмиз. Аввалига шунчаки салом-алик қилардик, холос. Секин-аста муносабатларимиз илиқлашиб, ижтимоий тармоқларда ёзишиб турдик. Аммо ўртамизда ишқий ришталар бўлмаган ва кун келиб бу инсон билан оила қуриш сира хаёлимга келмаган. Тақдир дегани шу бўлса керакки, курсдошимга келин, у эса менга қайнопа бўлди (самимий кулади).\nБир гапни айтсам, сира ишонмайсиз. Яқинларим совчиларга розиликни бериб, нон синдиришганидан сўнг менга хабар беришди. Қўнғироқ орқали «Сени унаштириб қўйдик, октябрда тўй», дейишди ва бу гапни эшитиб, ҳайрон бўлдим. «Кимга? Қачон? Турмушга чиқадиган мен-ку, нега аввалроқ айтмадиларингиз? У йигитни танимасам ахир?!» дея турли саволларни ёғдирдим.\nКуёв кимлигини билгач эса менга совчи қўйганидан ажабландим. Негаки, юқорида айтганимдек, муносабатларимиз янги оила бунёд бўлишигача жиддийлашишини сира тасаввур қилмагандим.\n— Айтишларича, турмуш ўртоғингиз спортчи экан…\n— Ҳақиқатан, спорт соҳасида фаолият юритади. Исми Шерали Бобоқулов. Аралаш жанг спорт тури бўйича Санкт-Петербургда ўтказилган кўплаб мусобақалар ғолиби. Олий таълимни туризм бўйича тамомлаган.\n— Ижодингизга муносабати қандай? Сизга мухлислик қиладими?\n— Оила аъзолари орасида санъат соҳасида таҳсил олган ва шу касбга қизиқувчилар борлиги учун ижодимга муносабати ижобий. Ҳатто фаолиятимни давом эттиришимга ҳам рози. Сценарийларни биргаликда ўқиб кўриб, сьёмка майдончаларига шахсан ўзи олиб-бориб келишни режалаштиряпти. Бу эса мени қувонтирмоқда. Ролларимни Интернет орқали кўрган экан. Ҳозирча ижроларимни фақат мақтаяпти, танқид тошларини отганича йўқ (кулади).\n— Янги оила саҳнасида ўзингизни қандай ҳис қиляпсиз?\n— Биласизми, оила кишидан катта масъулиятни талаб этаркан. Қайнона-қайнотамнинг хизматида бир ҳафта бўлдим, холос.\nКелинлик вазифаларим қисқа вақт давом этган бўлса-да, аммо имкон даражасида камчиликларсиз уддалашга интилдим. Ҳозир суратга олиш жараёнларидан уйга тезроқ қайтишга ва ҳар бир оила бекаси қилиши шарт бўлган юмушларни бажаришга шошиляпман. Кўз тегмасин, турмуш ўртоғим жуда ҳам яхши инсон ва мени, касбимни тушуниб, яқиндан ёрдамлашяпти.\n— «Дугоналар шоу» лойиҳасига қандай келиб қолдингиз?\n— Мазкур кўнгилочар кўрсатувга яқин дугонам Анжеликанинг таклифи билан келганман. Бошида вақт борасида сал муаммо борлиги боис рад жавобини берганман. Аммо биринчи марта иштирок этгач, қизиқишим янада ортди. Вақт топиб, ҳар гал қатнашишни мақсад қилиб, шу пайтгача маҳоратимни чархлаб боряпман. Тайёр сценарий бўйича роль ўйнаймиз, айрим ҳолларда ўзимиздан нимадир қўшиб, ижромизни бойитамиз.\nТўрталамиз — мен, Анжелика, Индира ва Интизор турли характерга эгамиз. Баъзан фикрларимиз бир нуқтада кесишмаса, тортишамиз ҳам. Аммо араз-гиналарни тезда унутамиз. «Дугоналар шоу»даги чиқишим тўғрисида мақтовлар ҳам, танқидлар ҳам эшитяпман. Ҳар бир муносабатдан ўзимга керакли хулосалар чиқариб, кейинги сафар хатоларимни такрорламасликка уриняпман.\n— Илк ролингизда қаҳрамонингиз ҳолатини очиб беришда қандай қийинчиликларга дуч келгансиз?\n— Биринчи ролимни 19 ёшимда «Фидойилар» телесериалида ўйнаганман ва кўпчилик мени шу ижром орқали танийди. Қаҳрамоним Шодияни ижро этишда қаттиқ ҳаяжонланганман. Битта кадр учун 15-20 марталаб дубль қилинган пайтлар ҳам бўлган. Айниқса, туғруқ жараёни суратга олинаётганда кўп қийинчиликларга дуч келганман. Режиссёр Абдухалил ака Мингноров «Сен қўштирноқ ичидаги актриса бўласан», деб кўп танбеҳ берарди. Унинг бу гапини эшитиб, йиғлардим.\nЛекин мақсадим йўлида барча қийинчиликларни енгиб ўтишга тиш-тирноғим билан киришганман. Абдухалил ака кўп китоб ўқишимни айтарди, фильмлар қўйиб бериб, кузатиб, ўрганишимни таъкидларди. Эртасига яна ўша гапни эшитардим: «Сендан актриса чиқмайди. Менга техник актриса керак эмас, юракдан йиғла, йиғлолмасанг ҳам ўша ҳолатни кўрсатиб бер». Режиссёрнинг бундай танбеҳини эшитгач, шаҳд билан қаҳрамоним руҳиятига киришиб кетардим ва буни кўпинча ўзим ҳам билмасдим. Бахтимга профессионал устоз санъаткорлар партнёр бўлишган. Уларнинг йўл-йўриқ, маслаҳатлари билан ролимни янада ишонарли ўйнаганман.\n— От спорти билан жиддий шуғулланишингиз ҳақида ҳам эшитгандик…\n— Болалагимдан отларни жуда яхши кўраман. Ҳатто бир муддат чавандоз бўлиш орзусида ҳам юрганман. Оиламизда спорт соҳаси вакиллари кўплиги ва от минишга иштиёқим борлиги сабаб беш-олти йилдан бери машғулотларга қатнайман.\nОт миниш жуда хавфли, бироқ киши қалбида қизиқиш бўлса, буни енгиб ўтаркан. Марта лақабли отни миниш жараёнида саккиз маротаба йиқилганман. Машғулотдаги йигит-қизлар ўртасида ўтказилган мусобақаларда ғолибликни қўлга киритганман.\n— Актриса бўлиш ҳам болаликдаги орзунгизмиди ёки?..\n— Дадам раҳматли юрист бўлганлиги туфайли мени ҳам ўзига издош бўлишимни хоҳларди. Мен эса шифокор бўлишга қизиқардим. Онам санъат соҳасида фаолият юритишни ният қилган. Бироқ дадам бунга розилик бермаган экан.\nМактабни битиргач, банк коллежига ҳужжат топширмоқчи бўлдим. Бироқ амакимнинг ўғли эстрада ва цирк коллежига кирмоқчилигини айтганида, мен ҳам фикримни ўзгартирганман. Лекин уйдагиларга журналистика йўналишида ўқияпман, дея ёлғон гапирганман. Институтга кирганимни ҳам фақат волидам билган, бошқалардан сир тутганмиз. «Фидойилар» сериалида суратга тушаётганимдан ҳам бехабар бўлишган. Сериал телевидениеда намойиш этилганида акам «Шифокор қиз Баҳоранинг ўзгинаси экан-а», деб ҳайрон бўлган. Сериал тугагач, титрдаги исм-фамилияларни кузатган ва мен эканлигимни билиб қолган (кулади). Акам санъат йўналишидан кетишимга қаттиқ қаршилик кўрсатган. Аммо сериалдаги ижромни кўриб, менга ҳавас қилганларнинг фикрлари дадам ва акамнинг розилигини олишимга сабаб бўлган.\n— «Иснод», «Зурриёд» фильмларида актёр Шоҳрух Ҳамдамов билан чиройли жуфтлик яратгансиз. Кўпчилик сизларнинг экрандаги муҳаббатингизни ҳаётга ҳам кўчса керак, деган тахминий фикрда юрганди…\n— (кулади) Буни ижодий учрашувлар, тадбирларда кўп томошабинлар ўзимга ҳам айтишган. Шоҳрух билан ҳаётда ҳам муносабатларимиз яхши, опа-укадек бўлиб кетганмиз. Уни ҳам актёр, ҳам инсон сифатида ҳурмат қиламан.\n— Самимий суҳбатингиз учун катта раҳмат. Оилавий бахт, юксак ижодий парвозлар тилаб қоламиз!\n21-10-2019, 11:37, Маданият\n14-11-2018, 18:25, Маданият\nЯнгиликлар » Маданият » Баҳора Арслонова: «Тўйим овоза бўлишини истамадим, чунки..»


DataLife Engine > Версия для печати > Және де жаслар тәрбиясы ҳаққында\nDataLife Engine > Publitsistika > Және де жаслар тәрбиясы ҳаққында\n4-04-2015, 15:14. Разместил: zlixa Мораль, мәденият сөзлери оғада кең ҳәм терең мәниге ийе түисиниклер. Жасларды моральлық жақтан мәдениятлы етип тәрбиялаў, оларды әдеп-икрамлылыққа, сап ҳүжданлылыққа, меҳир-мириўбетликке, адамгершиликке тәрбиялаў деген сөз. Бүгинги күнниң жаслары қандай болса, бизиң келешегимиз де сондай болады. Себеби жаслар келешек ийелери. Бул ҳаққында белгили қарақалпақ жазыўшысы Төлепберген Қайыпбергенов «Биз жасап турған әсир жаңа әсир болғаны менен, ол өткен әсирлердиң даўамы» деп жүдә дурыс пикир билдирген еди. Демек, солай екен, ҳәр қандай әсирге, дәўирге, заманға оның өтмиши тийкар салады. Ҳәр қандай бахытлы заман ушын әўелги заманның жаслары жуўапкер, ал, жаслардың жақсы ямаса жаман болыўы ең дәслеп тәрбияға байланыслы. Белгили данышпанлардың бири «Ҳүждан-инсан тәбиятының зийнети» деген еди. Ҳәр қандай адам өзгеге тәрбия берместен алдын өзиниң ҳүжданы таза, сап болыўы лазым. Өйткени сап ҳүжданлы атаның, сап хүжданлы ананың перзенти, оның тәрбиясын алған бала, әлбетте, бийтәртип болмайды. Себеби, халықта «Атаға қарап ул өсер, анаға қарап қыз өсер» деген даналық гәп бар.\nБүгинги күни жаслардың тәрбиясына бийпәрўа қараўшылық, оны дурыс жолға қойыўға жеңил қараў, жуўапкершилик пенен алып барыў жумысларын кейин сүриў жағдайлары көпшилик жерлерде орын алмақта. Негизинде бул жуўапкершиликли, машақатлы, қурамалы ҳәм қыйыншылықлы жумысқа жеңил қарап болмайды. Сонлықтан да, мектеп ҳәм жоқары оқыў орынларында тәрбияға байланыслы жумысларды жедел алып барыў ҳәр бир дәўирдиң талабы.\nҲеш кимге де сыр емес бүгинги күни телевизор арқалы берип атырған кинофильмлердиң көпшилиги жаслардың сана-сезимине кери тәсирин тийгизбекте. Онда адамгершилик пазылетлерине қарағанда, көбирек урыс- жәнжел, опасызлық, досқа, дослыққа қыянет, жалатайлық сыяқлы иллетлерди көриў ғана мүмкин. Əсиресе, оларда бизиң ата-бабаларымыздан мийрис болып нешше әўладлардан бери сақланып киятырған мүтәжге жәрдем бериў, қайыр-сақаўат, үлкенге ҳүрмет, қарыяларды сыйлаў сыяқлы туйғыларды көриў қыйын. Оның орнына балаларымыз қылышласпақ, өрт қойыў, адам өлтириў жолларын, усылларын үйренип атырғандай. Жақында бир мектеп муғәллими ата-аналар жыйналысын шақырып, онда мектеп оқыўшыларының арзымаған нәрсе үстинде бир-биреўиниң жағасынан алып, мойынларынан қылқындырып салатуғынлығын, қаншама ескертиў берседе бул барлық балаларға үрдис болып баратырғанлығын қорқыныш пенен ескерип өтти. Əлбетте, бала телевизордан берилген фильм, ямаса дивиди диск арқалы тамаша еткен фильмнен көргенин турмыста қолланыўға ҳәрекет етеди. Бәлким бул арқалы өзиниң «батырлығын», «қорықпаслығын», «көп нәрсеге қурбы жететугынлығын» дәлиллемекши болар. Бәлким бир-бири менен усылай көп кино көргенликте жарыс қурар. Лекин, қалай болғанда да сана-сезимге сиңип қалған әдетти соң инсан бойынан шығарыў бир қанша мүшкилирек екенлигин умытпағанымыз жөн шығар. Себеби бойға питкен қулқ, әдет, бир өмир оған жолдас болыўы мүмкин. Бул ҳаққында Өзбекстан Президенти И.Каримов өз сөзинде былай деп көрсет еди: «Зийрек, жоқары мәдениятлы инсанларды тәрбиялай алсақ ғана, алдымызға қойылған мақсетлерге ғана ерисе аламыз. Сонда ғана журтымызда пәраўан турмыс ҳәм раўажланыў болады. Егер бундай машқаланы бүгинги күнде өз ўақтында шешпесек, қалған барлық урыныўларымыз бийпайда: онда раўажланыўда, келешекте, пәраўан турмыста болмайда» (Каримов И.А Милий истиқлол мафкураси халқ эьтиқоди ва буюк келажакка ишончдир. Т. «Узбекистон», ғ00ғ.ғқ-ғң-бет.)\nБүгинги глобалласыў дәўириндеги тийкарғы мақсет ҳәм алға қойылған ўазыйпалардың бири-бул жас әўладлардың, жасларындың сана-сезимин халқымызға жат иллетлерден, салт-дәстүрлерден ҳәм инсанлардың ойын-өрисин шалғытатуғын жат пикирлерден сақлаў болып есапланады. Сонлықтан да жоқары оқыў орынларының оқыў режесине «Информациялық психология қәўипсизлиги» пәни киргизилди. Бул курстың тийкарғы мақсети жәмийетшиликтиң информациялардан орынлы ҳәм мәдениятлы пайдаланыўын жолға қойыў. Кең халық массасының, әсиресе, жаслардың сана-сезими, көз-қараслары ҳәм пикирине тәсир ететуғын ҳәр қандай жат информациялардан қорғаў болып есапланады. Инсанияттың парахат, тыныш ҳәм татыў турмысы, дүнья жүзлик цивилизация ҳәм параўан өмир ушын хызмет қылатуғын хабарлардың ен жайыўын тәмийинлеўге үлес қосыў. Жат иллетлердиң алдын алыў, әсиресе, бузғыншылық, сананы ҳәм ақылды шалғытатуғын, инсаният өмирине, дүнья тынышлығына қәўип туўдыратуғын ишки ҳәм сыртқы дереклерден қорғаў болып табылады. Бул жағдайлар «информация қәўпи» деген түсиник пенен түсиндириледи. Демек, информация қәўипсизлиги дегенимиз, республика аймағында жайласқан мәмлекетлик органлар, мәмлекетлик емес шөлкемлер, пуқаралар улыўма жәмийеттеги ҳәр қыйлы информациялардың еркин ҳәм Нызам менен тарқатылыўын қорғаў ҳәм тәмийнлеў.\nМәмлекетимизде таярланатуғын информацияны аймақтан тысқарыда, шет мәмлекетлерде тарқатылыўын тәмийинлеўши әмелдеги Нызамлар ҳәм халық-аралық ҳуқықый тәртиптеги ҳужжетлерге сүйениў керек. Яғный, әпиўайы етип түсиндиретуғын болсақ, информация қәўипсизлиги ҳәр бир адамның саўлығы, саламатлығы қандай корғалатуғын, тәмийинленетуғын болса, оның сана-сезимине, ой-өрисине, ақылына тәсир ететуғын информациялардың дурыслығы да, мине, сондай дәрежеде тәмийинлениўи керек. Бул мақсетлерге ерисиў ушын төмендеги ўазыйпалар қойылады:\nМиллий ҳәм информация қәўипсизлиги ортасындағы өз-ара байланысты беккемлеў;\nӨзбекстанның жәҳән мәмлекетлерине болған қызыўшылығын, дүнья көлеминдеги сиясий орны ҳәм ролин үйрениў;\nИнформацияға қәўип салатуғын усылларды анықлаў ҳәм оларды сапластырыў мәселелери;\nИнформация қәўипсизлигин тәмийинлеў усыллары;\nИнформация қәўипсизлигин тәмийинлеўде халық-аралық бирге ислесиў;\nМәмлектлик сиясат дәрежесинде информация қәўипсизлигин тәмийинлеў илажларын ислеп шығыў.\nДемек, Информация қәўипсизлиги ҳәрекет етип турған мәмлекетлик басқарыўды, жәмийетлик басқарыўды бузыўға, изден шығарыўга қаратылған ҳәр қандай информацияға қарсы гурес системасының дүзилиўи десек те болады. Бунда ғалаба хабар қуралларының, ашық хабар системаларының, онда хызмет етиўши журналистлердиң орны айрықша орында турады. Демек, баспасөзден, радиодан, әсиресе, телевидение арқалы эфирге жибирилетуғын көрсетиў, фильм ҳәм киноларға қырағы болыў бүгинги күнниң талабы.


Афғонистондаги террор ҳаракатида камида 17 киши ўлди\n14 апрел 2021, Тошкент вақти: 21:22\nХудкуш ўзини портлатиб юборган жой.\nАфғонистон шарқида содир этилган террорчилик ҳаракати оқибатида камида 17 одам ҳалок бўлди, 40 одам яраланди.\nХабарларда айтилишича, Хост вилояти ҳокимига қарши вилоят марказида ўтказилаётган норозилик намойиши пайтида кучли портлаш содир этилган. Вилоят ҳокими ўринбосари Абдулвоҳид Патан худкуш террорчи ўзини норозилар орасида портлатиб юборганини айтди.\nТеррорчилик ҳаракати натижасида яраланганлар орасида Афғонистон парламентининг мудофаа қўмитаси раиси Ҳумоюн Ҳумоюн ҳам бўлган.\nПортлаш учун масъулиятни ҳозирча ҳеч бир гуруҳ ўз зиммасига олгани йўқ.


Мен ҳар доим ёнингдаман (Ибратли ҳикоя) | Sadikov.Uz\nSubmitted by Nasim Sadikov on Wed, 03/18/2020 - 15:07\nОта-она фарзандини ёзги таътилларда кўпинча бувисиникига олиб бориб туришарди. Бола бироз улғайгач ота-онасига шундай дебди:\n- Мен энди каттаман, нега менга кичкинадай қарайсиз? Бувимникига ўзим бороламан!\nҚисқа тортишувдан сўнг ота-она рози бўлди.\nМана улар вокзалда ўғлини кузатишар, сўнгги маслаҳатларини беришар, ўғил бўлса, ҳа деб, такидларди:\n- Ўзим биламан, биламан, 100 марта айтдиларинг шуни...!\nШунда отаси дебди:\n- Ўғлим, ўзингни ёмон ҳис қилсанг ёки қўрқсанг, мана бу сенга. - ва фарзандини чўнтагига ниманидир солиб қўйибди.\nМана бола вагонда ўтирар, деразадан нималарнидир томоша қилиб кетарди. Атрофда бегона инсонлар туртинишар, шовқин қилишар, киришарди, чиқишарди, проводник норози оҳангда танбеҳ берди, яна кимдир унга норози қараб қўйди ва бирдан бола ўзини беҳузур ҳис қила бошлади, ҳар сафар нохушроқ ва мушкулроқ. Мана у қўрқа бошлади. У бошини эгди, бурчакка биқиниб олди, кўзидан ёш оқа бошлади. У чўнтагида отаси бериб юборган нимадир борлигини эслади. Қалтираган қўллари билан пайпаслаб қанақадир қоғоз парчасини олди, уни очиб ўқиди:\n- Ўғлим, мен қўшни вагондаман.\nP.S. Ҳаётда ҳам шунақа, биз фарзандларимизни ИШОНЧ билан ҚЎЙИБ ЮБОРИШИМИЗ ва улар қўрқмасликлари учун ҲАМИША қўшни вагонда бўлишимиз лозим.\nТоки ҳаётмиз - ёнларида бўлишимиз лозим.\nP.S. Агар бирор нарса бўлса, мен ҲАР ДОИМ қўшни вагондаман. Шуни унутма. Ҳар қандай вазиятда мен фақат сен тарафдаман, ҳар қандай ҳолатда ҳам мен ёнингдаман. Шунчаки унутма.


Бектемирда тақиқланган ҳинд коноплясини етиштираётган фуқаро ушланди - xabar.uz\nБектемирда тақиқланган ҳинд коноплясини етиштираётган фуқаро...\nБектемирда тақиқланган ҳинд коноплясини етиштираётган фуқаро ушланди\n23.05.2020 10:45 0 1969\n20 май куни фуқаро Суннатилла Р. ҳуқуқни муҳофаза қилиш органларига мурожаат қилиб, уйда ҳинд коноплясини етиштираётган амакиси Ғайрат З.га нисбатан чора кўришни сўраган.\nБу ҳақда Тошкент шаҳар ИИББ хабар берди.\nКўрилган чоралар давомида, муқаддам судланган 50 ёшли Ғайрат З.нинг ҳовлисида етиштирилган 11 туп ҳинд конопляси, таркибида гиёҳванд моддалар бўлган ўсимликнинг уруғи ва қуритилган барглари холислар иштирокида топилиб, мусодара қилинди. Ғайрат З.га нисбатан тегишли ҳужжатлар расмийлаштирилиб, Бектемир тумани ИИО ФМБга топширилди.\nХориж 04/06, 21:45\nГиёҳвандликни ташлаган қиз таниб бўлмас даражада ўзгарди\nҲодиса 20/11, 10:33\nБош прокуратура Булунғур ИИБдаги ўлим ҳолати бўйича маълумот берди\nҲодиса 30/10, 11:05\nДХХ Сирдарёда гиёҳванд моддаларнинг катта партиясини қўлга олди\nЖамият 26/06, 17:29\nБоши берк кўча ёхуд икки ўт орасида изтиробли тақдир қурбонлари


Бошқирдистоннинг хоразмлик илк имоми | Azon.uz - Ахборот-таҳлилий портал\n1737 18:20 02.03.2020\nТашқи кўриниши билан бошқаларидан ажралмайдиган бу масканда Амир Темур томонидан XIV аср охирида қурилган Ҳусайнбек мақбараси жойлашган.\nХI аср бошларида Бошқирдистон хонлиги Туркистон ҳукмдорларига Исломни ёйиш учун бир кишини Бошқирд элига юбориш илтимоси билан мурожаат қилди. Шу сабаб Хоразмдан Жанубий Уралга икки мусулмон олимлари - Тўрахон ва Ҳусайнбеклар келиб, Оқ Идил водийсида бошқирдларга Исломни тарғиб қилдилар ва кўпчиликнинг ҳақ йўлини топишига сабабчи бўлдилар.\nУмарбекнинг ўғли Ҳусайнбек XIV аср бошларида Туркистонда туғилган. Ёшлигида у маҳаллий мадрасага кириб, у ерда Қуръон ва фиқҳ илмларини ўрганган, яссавийлик тариқатини маҳкам тутган олим бўлиб етишган. Кейинчалик ҳажга бориб ҳам келган Ҳусайнбекни олдинда улуғ, савобли ишлар кутмоқда эди.\nҲусайнбек бошқирдлар ерларига юборилган.\nОлим бошқирд ерларида қозилик қилди, мусулмонлар орасидаги масалаларга жавоб топар, улар устидан ҳукм чиқариб берарди. Катта обрўга эришган Ҳусайнбек бошқирдларнинг биринчи имоми бўлган.\nУ 1341-42 йилларда вафот этган ва Акзират кўли ёнида, ҳозирги пайтда Чишма қишлоғининг ҳудуди бўлган кичик тепаликда дафн этилган. Тўрахон ва Ҳусайнбек бошқирд авлиёлари ҳисобланиб, уларнинг қабрлари зиёрат қилинади. Тўрахон Чишмадан 14 км узоқликда жойлашган Верхние Терми қишлоғида дафн этилган.\nМақбаранинг пайдо бўлиши ҳақида кўплаб ривоятлар бор. Масалан, қабр ўрнатилган тепада, Амир Темур ва унинг қўшини қишлаган экан. Қўшиннинг ўша пайтда вафот этган аскарларини ўша жойга дафн қилишган. Ҳусайнбек мақбараси ёнида олтита ҳарбий саркарданинг ҳам қабри бор.\n1393-94 йилларда Амир Темур Олтин Ўрда хони Тўхтамишни таъқиб қилиб, бошқирдлар ерига кирди. Ҳожи Ҳусайнбекнинг шахсиятини билгач, қабрига мақбара қуришга фармон берди. Қабр тоши Туркистондан 12 ҳўкизда олиб келинган дейишади. Унда шундай ёзилган эди: “Туркистонлик марҳум ҳожи Ҳусайнбек Умарбек ўғлига Аллоҳнинг раҳмати бўлсин. Аллоҳ, уни раҳматингдан бенасиб этма. Ҳусайнбек ибн Умарбек 744 йилда 76 ёшида вафот этди. Ҳаққига дуо қилинг”. Ҳозирги пайтда қабр тоши Уфадаги ўлкашунослик музейида сақланади.\nҲар йили Чишма туманида Ҳусайнбекни хотирлаш тадбирлари ўтказилади.\nРоссия Бошқиристон Имом Хоразм Махсус Туркистон Ислом Тарих\n1822 07:00 14.04.2021


Қарши туманидаги боғча ва мактабларга мажбурий тартибда билет сотилмоқда - Халқ сўзи\n15:58 16 Август 2019 Жамият\nҚарши туманидаги мактаб ва боғчаларга 15 август куни бўлиб ўтадиган туманнинг Мустақиллик байрамига мажбурий тартибда билет сотилмоқда. Бу ҳақда «Дарё» мухбирига исми очиқланса ишдан бўшатилишидан қўрққан мурожаатчи маълум қилди.\nАхборот манбаининг хабар беришича, Мустақиллик байрами учун сотилаётган билет нархи 12 000 сўм. Аммо баъзи боғчалар учун билет 12 500 сўмдан сотилган.\nБилетдан англашилишича, концертда «Қалпоқ» кулги жамоасининг чиқиши кутилмоқда. Қалпоқ ҳажвий гуруҳи ижодий учрашуви ҳамда кулги кечаси эканлиги ёзилган билетдан маълум бўлишича, концерт билетлари ташкилотчиси «Абдувоҳид Саломат» оилавий корхонаси.\nМажбурий тартибда билет сотилаётганлигини тасдиқлаган боғча тарбиячиларидан бирининг айтишича, бу билетлар нафақат боғчаларга, балки мактаб ўқитувчиларига ҳам тарқатилмоқда. Билет тарқатаётган ташкилотчилар бу туман ҳокимлиги топшириғи эканлигини уқтирган.\n«Қалпоқ» кулги жамоасининг концерти ва ижодий учрашуви деб ёзилган билетларда концерт бўладиган кун ва соати ёзилмаган. Аммо билет нархи 12 000 сўм эканлиги кўрсатилган.\n«Мустақиллик байрамига пойтахтдан келган санъаткорлар шулар экан. Шунинг учун мажбурий тартибда пул йиғишмоқда. Туман бюджетида битта концертни ўтказишга етадиган пул ҳам қолмадими? Нега энди ҳа деб боғча ва мактабларга ёпишишади?», — дейди мурожаатчи.\nТумандаги мактаб ўқитувчиларига ҳам мажбурий тартибда билет сотилаётганини тумандаги мактабларнинг бирида ишловчи директор рад этди. Директорнинг айтишича, мактабларда концерт учун ҳеч қандай билет сотилмаяпти. Мактаб директорларининг ўзи ҳам туманнинг мустақиллик байрами 15 август куни бўлишини бугун эшитган.\nКонцертга мажбурий тартибда билет сотилганлигини тасдиқлаган яна бир суҳбатдошнинг айтишича, бугун, 15 август куни тумандаги барча боғчаларда пул йиғиш бошланган. «Битта билет нархи бир кишига оғирлик қилса, биргалишиб тўлаймиз дейишиб боғчадаги барча ишчилардан 3–4 минг сўмдан пул йиғиляпти», — дейди суҳбатдош.\nИсми очиқланишини истамаган боғча масъулларининг айтишича, боғчалар учун билетни туман мактабгача таълим бўлимидан Нигора исмли ходим пуллаяпти.


Диёр Имомхўжаев: «Мураббий шогирдининг ёшини кичрайтиришдан манфаатдор»\nДиёр Имомхўжаев: «Мураббий шогирдининг ёшини кичрайтиришдан...\n06.03.2019 15:47 0 175\nХабар берганимиздек, Ахборот ва оммавий коммуникациялар агентлигида «Ўзбек футболини ривожлантиришнинг бугунги ҳолати: ютуқ ва муаммолар» мавзусида матбуот анжумани бўлиб ўтмоқда.\nУнда Ўзбекистон Профессионал футбол лигаси директори ўринбосари Диёр Имомхўжаев болалар футболидаги ҳолат билан боғлиқ маълумот бериб ўтди.\n— Болалар футболида муаммо анча катта. Энг ёмони – ёшни кичрайтириш билан боғлиқ. Биз бунга қарши ҳуқуқ тартибот органлари билан биргаликда кураш олиб боришни режалаштиряпмиз, — деди Диёр Имомхўжаев. — Болалар футболини ривожлантириш учун Испаниядан, Сербиядан мутахассислар келди. Биз яна бошқа футбол мактабларини ҳам ўргандик. Масалан, Бельгия. Ҳозир Европада Германия ва Осиёда Япония йўли.\nҲозир мураббий шогирдининг ёшини кичрайтириб, бирор мусобақада ғолиб чиқишдан манфаатдор. У профессионал футболда қай даражада ўйнаб кетиши эса иккинчи даражали. Агар ФИФА тизимини йўлга қўя олсак, мураббий шогирдини ёшини кичрайтиришдан эмас, балки уни профессионал футболчи қилиб тарбиялашни кўпроқ ўйлайди.\nўзбек футболи болалар футболи Диёр Имомхўжаев


28 ноябр 2020, Тошкент вақти: 10:30\nУкраина бўҳронидаги Москванинг роли борасида ғарб етакчилари танқидлари қаршисида қолган Россия президенти Владимир Путин Австралиянинг Брисбен шаҳрида ўтаётган Катта йигирмалик саммитини протокол бўйича белгиланган вақтдан олдинроқ тарк этди. Ўзининг бу қарорини Путин душанба куни ишга чиқиш олдидан мизғиб олиш истаги билан изоҳлади.\nКатта йигирмалик саммити қатнашчилари якшанба куни эрталаб амалий нонуштага йиғилган маҳал Путин бошқа жойда саммит якуни бўйича матбуот анжумани ўтказди.\nКремль раҳбари саммитни эртароқ тарк этиш қарорини душанба куни ишга чиқишдан олдин мизғиб олиш истаги билан изоҳлади.\n- Владивосток шаҳрига бу ердан тўққиз соат училади. Владивостокдан Москвага учиш учун ҳам шунча соат керак. Уйга етиб олиб, душанба куни ишга чиқишим учун ҳеч бўлмаганда тўрт-беш соат мизғиб олишим керак, - деди Путин.\nЕвропа Иттифоқи ва АҚШ раҳбарлари Австралиянинг Брисбен шаҳрида кеча очилган Катта йигирмалик саммити теграсида Украина шарқидаги бўҳронни муҳокама этишди.\nЕвропа Кенгаши раҳбари Ҳерман Ван Ромпей ЕИ Украинада кенг кўламли қуролли низо қайталанишининг олдини олиш учун барча дипломатик чоралар, жумладан, Россияга қарши янги жазо чораларини ишга солишга тайёрлигини айтди.\n- Агар Москва Украинадаги вазиятни юмшатиш йўлини тутмаса ва Минскда эришилган битим шартларини бажармайдиган бўлса, Европа Иттифоқи янги санкцияларга қўл уриши мумкин, - деди Ромпей.\nЎз навбатида, Германия Канцлери Ангела Меркель ҳам Европа Иттифоқи Россияга қарши қўшимча жазо чоралари қўллаш масаласини кўриб чиқаётганини айтди.\n– Ҳозирги вазият бизни қониқтирмайди. Янги шахслар қора рўйхати кун тартибида, - деди Меркель.\nАвстралиядаги саммитда сўз олган АҚШ президенти Барак Обама: "Президент Путин Украинада низони тўхтатишга қаратилган халқаро ҳуқуқ меъёрлари ва келишувларни бузишда давом этса, изоляцияда қолаверади", деди.\nЖаноб Обама таъкидича, Россия Украинадаги айирмачиларга оғир қуролларни етказиб берган ҳолда, халқаро ҳуқуқ меъёрлари ва Минск битимини бузмоқда.\n- Ҳозирги босқичда биз жорий этган санкциялар Россия учун етарли даражада оғриқли санкциялардир. Лозим топилса, босимлар яна кучайиши мумкин, - деди Обама.\nБритания бош вазири Дэвид Кэмерон Брисбендаги Катта йигирмалик саммитида Россия раҳбарига Украина ишига аралашмаслик, акс ҳолда, янги санкциялар қўлланиши ҳақидаги мужда етказилганини айтди.\nЯпония бош вазири Синдзо Абэ ва саммитга мезбонлик қилаётган Австралия бош вазири Тони Эбботтлар ҳам Россиянинг Қримни босиб олганига норозилик билдиришди. Улар MH17 рейси бўйича учган Malaisia Airlines учоғининг шу йил июль ойида уриб туширганлар жавобгарликка тортилиши учун астойдил ҳаракат қилажакларини айтишди.\nКатта йигирмалик саммити борасидаги таассуротлари билан ўртоқлашган Путин эса йиғиннинг конструктив муҳитда ўтганини урғулади.